На основу члана 11., 32. тачка 1. и члана 66. Закона о локалној самоуправи („Службени гласник Републике Србије“, број 129/07, 83/14 - др. закон, 101/16 – др. закон и 47/2018) и члана 67. Статута града Ужица („Службени лист града Ужица“, број 25/17 – пречишћен текст), Скупштина града Ужица, на седници одржаној 07.02.2019. године, по прибављеном мишљењу Министарства за државну управу и локалну самоуправу број 110-00-00002/2019-24 од 14.01.2019. године и број 110-00-00002/2019-24 од 29.01.2019. године,  донела је

**С Т А Т У Т**

**ГРАДА УЖИЦА**

**I  ОСНОВНЕ ОДРЕДБЕ**

**Предмет уређивања**

**Члан 1.**

Овим статутом, у складу са законом, уређују се права и дужности града Ужица (у даљем   тексту: Град), начин, услови и облици њиховог остваривања, облици и инструменти остваривања људских права у Граду, број одборника Скупштине града, организација и рад органа и служби, одређивање органа овлашћеног за покретање поступака пред Уставним, односно Управним судом,начин учешћа грађана у управљању и одлучивању о пословима из надлежности Града, услови за остваривање облика непосредне самоуправе,оснивање и рад месне заједнице и других облика месне самоуправе, спровођење обавезног поступка јавне расправе приликом припреме статута, буџета (у делу планирања инвестиција), стратешких планова развоја, утврђивања стопе изворних прихода, просторних и урбанистичких планова, као и других општих аката на основу предлога квалификованог броја грађана или захтева једне трећине одборника,као и друга питања од значаја за Град.

Овим статутом одређују се градске општине у граду, њихова подручја, начин образовања, укидања и промене подручја градских општина, послови из надлежности града које врше градске општине, органи и начин избора органа градске општине, као и међусобни однос органа града и органа градске општине.

**Положај Града**

**Члан 2.**

Град је територијална јединица у којој грађани остварују право на локалну самоуправу у складу са Уставом, законом и овим статутом.

Грађани који имају бирачко право и пребивалиште на територији Града управљају пословима Града у складу са законом и овим статутом.

Право је грађана да непосредно и преко слободно изабраних представника управљају јавним пословима од непосредног, заједничког и општег интереса за грађане Ужица, као и право и обавеза органа Града да, у складу са законом, планирају, уређују и управљају јавним пословима који су у њиховој надлежности и од интереса за грађане Ужица.

Грађани учествују у остваривању локалне самоуправе путем грађанске иницијативе, збора грађана, референдума и других облика учешћа грађана у обављању послова Града.

**Градске општине**

**Члан 3**.

Ради ефикаснијег и економичнијег остваривања својих надлежности и остваривања права грађана, град образује градске општине.

Овим статутом одређују се послови из надлежности града које врше градске општине.

**Својство правног лица**

**Члан 4.**

Град има својство правног лица.

Седиште Града је у Ужицу, улица Димитрија Туцовића број 52.

**Језик и писмо**

**Члан  5.**

На територији Града у службеној употреби је српски језик и ћириличко писмо.

Сви појмови употребљени у овом Статуту у мушком роду, подразумевају исте појмове у женском роду.

**Симболи Града**

**Члан  6.**

Град има грб и заставу чији се садржај и употреба ближе уређују одлукама Скупштине града.

**Употреба симбола Града**

**Члан 7.**

Застава и грб Града могу се истицати само уз државне симболе.

У службеним просторијама органа Града истичу се само државни симболи, грб и застава Града.

**Печат**

**Члан 8.**

Органи Града имају печат.

Печат је округлог облика са исписаним текстом: Република Србија, град Ужице, назив органа исписан на српском језику и ћириличким писмом и грбом Републике Србије у средини.

Употреба печата уређује се посебном одлуком Скупштине града.

**Празник Града**

**Члан 9.**

Празник Града је 9. октобар, дан првог помена Ужица у историјским списима 1329. године.

Празник града утврђује се Статутом града, уз претходну сагласност министарства надлежног за локалну самоуправу.

**Награде и јавна признања**

**Члан  10.**

Град уста­но­вља­ва на­гра­де и дру­га јав­на при­зна­ња ор­га­ни­за­ци­ја­ма и грађанима за зна­чај­на оства­ре­ња у привреди, на­у­ци, умет­но­сти, спорту и дру­гим друштвеним обла­сти­ма.

Град додељује зва­ње „по­ча­сни гра­ђа­ни­н“ особи чији су рад и достигнућа од посебног значаја за Град.

Скупштина града одлучује о додељивању звања „почасни грађанин“ уз претходну сагласност министарства надлежног за послове локалне самоуправе.

Награде и друга јавна признања и звање ''почасни грађанин'' додељују се поводом Дана Града.

Вр­сте на­гра­да и дру­гих јав­них при­зна­ња, усло­ви и на­чин њи­хо­вог до­де­љи­ва­ња, као и услови и начин доделе звања почасног грађанина, уређују се по­себ­ном одлу­ком.

**Утврђивање назива делова насељених места**

**Члан  11.**

Град утврђује називе улица, тргова, заселака и других делова насељених места на својој територији посебном одлуком, уз претходну сагласност министарства надлежног за послове локалне самоуправе.

**Јавност рада**

**Члан 12.**

Рад органа Града је јаван.

            Јавност рада по правилу обезбеђује се:

1.издавањем службеног листа града, билтена, информатора, сарадњом са медијима, презентовањем одлука и других аката јавности;

2. организовањем јавних расправа у складу са законом, овим статутом и одлукама органа Града;

3. у другим случајевима утврђеним овим статутом и другим актима органа Града.

У циљу остваривања права грађана на истинито, потпуно и благовремено обавештавање по питањима од значаја за грађане, Град образује званичну интернет презентацију града на коме ће објављивати информације, одлуке, извештаје и друга акта Града, као и вести од значаја за грађане са територије града.

Обавештења и вести из става 3. овог члана, могу се реализовати и путем друштвених мрежа.

**Имовина Града**

**Члан 13.**

Град има своју имовину.

Имовином Града самостално управљају и располажу органи Града, у складу са законом.

Градска општина има право јавне својине на покретним и на непокретним стварима неопходним за рад органа и организација градске општине, у складу са посебном одлуком Скупштине града.

**II ТЕРИТОРИЈАЛНА ОРГАНИЗАЦИЈА ГРАДА**

**Територија града**

**Члан  14.**

Територију Града, утврђену  законом, чине насељена места, односно подручја катастарских општина које улазе у њен састав, и то:

***Насељено место                           Катастарска општина***

- Буар Буар

- Биоска Биоска

- Врутци Врутци

- Витаси Кремна

- Горјани Горјани

- Гостиница Гостиница

- Губин До Губин До

- Добродол Добродол

- Дрежник Дрежник

- Дријетањ Дријетањ

- Дубоко Дубоко

- Збојштица Збојштица

- Злакуса Злакуса

- Каменица Каменица

- Бјелотићи Каменица

- Каран Каран

- Качер Качер

- Кесеровина Биоска

- Крвавци Крвавци

- Кремна Кремна

- Котроман Мокра Гора

- Кршање Мокра Гора

- Радуша Кремна

- Лелићи Лелићи

- Љубање Љубање

- Мокра Гора Мокра Гора

- Пањак Мокра гора

- Стрмац Мокра Гора

- Пеар Биоска

- Никојевићи Никојевићи

- Пониковица Пониковица

- Поточање Поточање

- Потпеће Потпеће

- Равни Равни

- Рибашевина Рибашевина

- Севојно Севојно

- Скржути Скржути

- Стапари Стапари

- Волујац Стапари

- Ужице Ужице

- Трнава Трнава

У оквиру законом утврђене територије града образују се градске општине.

Подручје градске општине чине насељена места, односно подручја катастарских општина која улазе у њен састав.

**Промена територијалне организације града**

**Члан 15.**

Иницијативу за покретање поступка за оснивање, укидање и промену територије града може поднети Скупштина града или 10% бирача који имају пребивалиште на територији дела града на који се промена односи.

**III ТЕРИТОРИЈАЛНА ОРГАНИЗАЦИЈА ГРАДСКИХ ОПШТИНА**

**Градска општина Севојно**

**Члан 16.**

Подручје градске општине Севојно чини :

***Насељено место Катастарска општина***

Севојно Севојно

Седиште градске општине утврђује се статутом градске општине.

**Градска општина Ужице**

**Члан 17.**

Подручје градске општине Ужице чини територија града Ужица, осим насељеног места и катастарске општине Севојно.

Послове градске општине Ужице врше органи града Ужицa.

**Промена подручја градске општине**

**Члан 18.**

Град може променити подручје постојеће градске општине, образовати нову или укинути постојећу градску општину, под условима утврђеном овим статутом.

Оснивање, укидање и промена територије из става 1. овог члана врши се по поступку прописаним законом и овим Статутом.

**Иницијатива за промену подручја градске општине**

**Члан 19.**

Иницијативу за покретање поступка за оснивање, укидање и промену територије градских општина може поднети Скупштини града: 10% бирача који имају пребивалиште на територији дела града на који се промена односи, скупштина градске општине и 1/3 одборника Скупштине града.

**Расписивање саветодавног референдума**

**Члан 20.**

Ако оцени да је предложена промена законита и оправдана, Градско веће доставља Скупштини града предлог за расписивање саветодавног референдума.

Скупштина града, у складу са законом, расписује саветодавни референдум на коме се грађани који имају бирачко право и пребивалиште на територији града, на које се промена односи изјашњавају да ли су ''за'' или ''против'' промене која се иницира.

Сматра се да су грађани подржали промену која се иницира, ако се за њу изјаснила већина од оних који су гласали.

**Резултати саветодавног референдума**

**Члан 21.**

Приликом утврђивања предлога за измену Статута којим се оснива, укида или врши промена територије града, Градско веће ће водити рачуна о резултатима спроведеног референдума.

**Промена подручја постојеће градске општине издвајањем насељеног места**

**Члан 22.**

Промена подручја постојеће градске општине врши се издвајањем насељеног места, односно подручја катастарске општине из састава једне градске општине и његовим припајањем другој постојећој градској општини.

Подручје постојеће градске општине може се променити под условом да:

- насељено место, односно подручје катастарске општине које се издваја из састава једне градске општине, са градском општином којој се припаја, представља географски и економски повезан простор, има изграђену комуникацију са насељеним местима те друге градске општине и гравитира седишту те градске општине;

- обезбеђује брже, једноставније и ефикасније остваривање права грађана са тог подручја и

- доприноси равномернијем развоју градских општина на које се промена односи.

Променом подручја, у смислу одредаба овог статута, не сматра се измена граница катастарских општина извршена у складу са законом.

**Образовање нове градске општине**

**Члан 23.**

Нова градска општина образује се оснивањем, спајањем две или више градских општина у једну градску општину или издвајањем дела подручја из једне или више постојећих градских општина у нову градску општину.

Нова градска општина образује се под условом да:

- њено подручје представља географски и економски повезан простор, који поседује изграђену комуникацију међу насељеним местима, са седиштем као гравитационим центром и

- степен привредног и друштвеног развоја тог подручја, материјални, технички, кадровски и други услови омогућавају обављање послова градске општине, односно задовољавање одређених потреба од непосредног интереса за грађане са тог подручја.

Уз иницијативу се подноси Елаборат о испуњености услова из става 2. овог члана, као и графички приказ који је саставни део овог Елабората.

**Укидање градске општине**

**Члан 24.**

Град може укинути постојећу градску општину и њено подручје припојити једној или више постојећих градских општина ако су испуњени услови из члана 23. став 2. овог Статута.

**IV  НАДЛЕЖНОСТИ ГРАДА**

**Надлежности града**

**Члан 25.**

Град врши надлежности града утврђене Уставом и законом, као и друге надлежности и послове државне управе који су му законом поверени.

**Надлежности утврђене Уставом и законом**

**Члан  26.**

Град, преко својих органа, у складу с Уставом и законом:

1) доноси статут, буџет и завршни рачун, просторни и урбанистички план и програм развоја Града, као и стратешке планове и програме локалног економског развоја;

2) уређује и обезбеђује обављање и развој комуналних делатности, локални превоз, коришћење грађевинског земљишта и пословног простора;

3) стара се о изградњи, реконструкцији, одржавању и коришћењу некатегорисаних и општинских путева, као и улица и других јавних објеката од значаја за Град;

4) стара се о задовољавању потреба грађана у области просвете (предшколско васпитање и образовање и основно и средњеобразовање и васпитање), научноистраживачке и иновационе делатности, културе, здравствене и социјалне заштите, дечије заштите, спорта и физичке културе;

5) обезбеђује остваривање посебних потреба особа са инвалидитетом и заштиту права осетљивих група;

6) стара се о развоју и унапређењу туризма, занатства, угоститељства и трговине;

7) доноси и реализује програме за подстицање локалног економског развоја, предузима активности за одржавање постојећих и привлачењенових инвестиција и унапређује опште услове пословања;

8) стара се о заштити животне средине, заштити од елементарних и других непогода, заштити културних добара од значаја за Град;

9) стара се о заштити, уређењу и коришћењу пољопривредног земљишта и спроводи политику руралног развоја;

10) стара се о остваривању, заштити и унапређењу људских и мањинских права, родној равноправности, као и о јавном информисању у Граду;

11) образује и уређује организацију и рад органа, организација и служби за потребе Града, организује службу правне помоћи грађанима и уређује организацију и рад мировних већа;

12) утврђује симболе Града и њихову употребу;

13) управља имовином Града и утврђује стопе изворних прихода, као и висину локалних такси;

14) прописује прекршаје за повреде градских прописа;

15) обавља и друге послове од локалног значаја одређене законом, као и послове од непосредног интереса за грађане, у складу са Уставом, законом и овим статутом.

Послови из надлежности Града утврђени Уставом и законом, ближе су одређени Јединственим пописом послова јединица локалне самоуправе који обезбеђује министарство надлежно за локалну самоуправу у складу са законом.

**Јавне службе Града**

**Члан 27.**

   За остваривање својих права и дужности и за задовољавање потреба локалног становништва Град може посебном одлуком оснивати: предузећа, установе и друге организације које врше јавну службу.

**Именовање органа јавних служби Града**

**Члан 28.**

Скупштина града именује чланове управних и надзорних одбора и директоре јавних предузећа, установа, организација и служби чији је оснивач , осим када је законом другачије предвиђено.

**Поступак именовања директора јавне службе**

**Члан 29.**

Ако законом није уређен поступак избора директора јавних предузећа, установа, организација и служби чији је оснивач или већински власник Град, Скупштина града именује директоре после спроведеног јавног конкурса.

**Сагласност на планове и програм пословања јавне службе**

**Члан 30.**

Предузећа, установе и друге организације чији је оснивач или већински власник Град дужни су да Скупштини града достављају на сагласност дугорочне и средњорочне планове пословне стратегије и развоја, као и годишњи односно трогодишњи програм пословања.

**Подношење Скупштини града извештаја о раду јавних служби**

**Члан 31.**

Предузећа, установе и друге организације које врше јавну службу дужне су да, најмање једном годишње подносе Скупштини града извештај о свом раду, најкасније до 31. маја текуће године за претходну годину.

**Поверавање послова правном или физичком лицу**

**Члан 32.**

Град може уговором, на начелима конкуренције, јавности, економичности, ефикасности и заштите животне средине, поверити правном или физичком лицу обављање  појединих  послова из своје надлежности.

Поверавање послова из става 1. овог члана уређује се одлуком Скупштине града.

**V ФИНАНСИРАЊЕ ПОСЛОВА И РАСПОДЕЛА СРЕДСТАВА ИЗМЕЂУ**

**ГРАДА И ГРАДСКИХ ОПШТИНА**

**Средства за обављање послова и извори средстава**

**Члан 33.**

За обављање послова Града утврђених Уставом и законом, као и за обављање законом поверених послова из оквира права и дужности Републике, Граду припадају приходи и примања утврђени законом.

Послови Града финансирају се из изворних и уступљених прихода, трансфера, примања по основу задуживања, самодоприноса и других прихода и примања утврђених законом.

Средства из става 1. и 2. овог члана распоређују се Граду и градским општинама сразмерно врсти и обиму послова које обављају, одлуком Скупштине града, која се доноси за календарску годину.

**Извори средстава и ненаменски карактер средстава**

**Члан 34.**

Приходи из члана 33. овог Статута су општи приходи буџета града и буџета градских општина и могу се користити за било коју намену, осим оних чији је наменски карактер утврђен законом.

Средства буџета града, односно градске општине, користе се у складу са законом и одлуком о буџету града, односно градске општине.

Одлука о буџету градске општине доноси се сходном применом закона којим се уређује доношење буџета јединице локалне самоуправе.

**Извршење прихода буџета градске општине чија је намена утврђена законом**

**Члан 35.**

Приходи буџета градске општине чија је намена утврђена законом (у даљем тексту: наменски приходи буџета), користе се према програму који доноси Скупштина градске општине за календарску годину (у даљем тексту: годишњи програм).

Годишњи програм мора бити усклађен са програмом развоја Града, односно одговарајуће делатности и динамиком финансирања утврђеном тим актима Града.

Председник градске општине је дужан да градоначелнику, преко градске управе надлежне за финансије, доставља тромесечни извештај о извршењу наменских прихода буџета.

Када градоначелник, на основу извештаја председника градске општине и мишљења градске управе из става 3. овог члана, оцени да се наменски приходи буџета троше супротно одлуци о буџету градске општине, односно годишњем програму, наложиће надлежној служби да изврши контролу наменског трошења тих прихода.

Када градоначелник, на основу извештаја председника градске општине и мишљења градске управе из става 3. овог члана, оцени да се наменски приходи буџета не троше ефикасно или ефективно, упозориће на то председника градске општине и истовремено му одредити рок у коме је дужан да обезбеди ефикасно и ефективно трошење наменских прихода буџета.

У случају да председник градске општине и после упозорења не обезбеди ефикасно и ефективно трошење наменских прихода буџета, градоначелник може привремено обуставити прилив наменских прихода буџета градској општини, о чему обавештава скупштину градске општине ради предузимања одговарајућих мера.

О привременој обустави прилива наменских средстава буџета градској општини, градоначелник обавештава Скупштину града на првој наредној седници.

**Располагање приходима и примањима и задуживање**

**града и градских општина**

**Члан 36.**

Град самостално располаже приходима и примањима који му припадају, у складу са одлуком о буџету града.

Град се може задуживати и закључивати уговоре о кредиту, у складу са законом.

Градска општина се може задуживати и закључивати уговоре о кредиту, у складу са законом, по претходно прибављеној сагласности Скупштине града.

**Буџет и завршни рачун буџета града**

**Члан 37.**

Град има буџет у којем се исказују сви његови приходи и примања, расходи и издаци.

Буџет града израђује се на начин предвиђен законом и доноси се за једну календарску годину.

По истеку године за коју је буџет донет, Скупштина града доноси завршни рачун буџета града, у складу са законом.

Буџет града и завршни рачун буџета града доступни су јавности.

**Одговорност за извршење буџета**

**Члан 38.**

За извршење буџета Града, градоначелник одговара Скупштини града.

Градска управа надлежна за послове буџета, обавезна је да редовно прати извршење буџета и по потреби, а најмање два пута годишње информише Градско веће, а обавезно у року од 15 дана по истеку шестомесечног, односно деветомесечног периода.

Градско веће, у року од 15 дана од дана достављања извештаја из става 2. овог члана, усваја и доставља, ради информисања, извештај Скупштини града.

**Надзор над наменским коришћењем средстава корисника буџета**

**Члан 39.**

Град врши надзор над наменским коришћењем средстава корисника буџета града.

**Сагласност на број и структуру запослених код корисника буџета града**

**Члан 40.**

Градско веће даје сагласност на опште акте јавних служби којима се уређују број и структура запослених и даје сагласност на број и структуру запослених и других лица која се ангажују на остваривању програма или делова програма јавних служби, у складу са законом.

**Увођење самодоприноса**

**Члан 41.**

За задовољавање потреба грађана и реализацију одређених пројеката на територији града или на делу територије града, може се расписати самодопринос.

Одлуку о увођењу самодоприноса доносе грађани референдумом, у складу са законом и овим статутом, односно статутом градске општине.

**Утврђивање предлога одлуке** **за увођење самодоприноса**

**Члан 42.**

Предлог одлуке о увођењу самодоприноса за територију града или за подручје више градских општина утврђује Скупштина града.

Предлог одлуке о увођењу самодоприноса за подручје или део подручја градске општине утврђује скупштина градске општине.

Иницијативу за доношење одлуке из става 1. овог члана може поднети најмање једна трећина одборника Скупштине града, скупштина градске општине, Градско веће и грађани путем грађанске иницијативе.

Иницијатива за доношење одлуке из става 2. овог члана, подноси се на начин и по поступку предвиђеном статутом градске општине.

Уз иницијативу се подноси и програм којим се утврђују извори, намена и начин обезбеђивања укупних финансијских средстава за реализацију пројекта који је предмет одлуке.

По примљеној уредној иницијативи, Скупштина града одлучује о покретању поступка за увођење самодоприноса већином гласова од укупног броја одборника.

Када Скупштина града прихвати иницијативу за увођење самодоприноса, доноси закључак којим истовремено одређује рок за припрему нацрта одлуке о увођењу самодоприноса и рок и начин организовања јавне расправе.

Предлог одлуке о увођењу самодоприноса Скупштина града, односно скупштина градске општине утврђује већином гласова од укупног броја одборника скупштине, по поступку предвиђеном за доношење статута, по претходно одржаној јавној расправи.

**Доношење одлуке о увођењу самодоприноса**

**Члан 43.**

Одлуку о увођењу самодоприноса доносе грађани који имају изборно право и пребивалиште на подручју на којем се средства прикупљају.

Одлуку из става 1. овог члана доносе и грађани који немају изборно право и пребивалиште на подручју на којем се средства прикупљају ако на том подручју имају непокретну имовину, а средствима самодоприноса се побољшавају услови коришћења те имовине.

Одлука се сматра донетом када се за њу изјасни већина од укупног броја грађана из става 1. и 2. овог члана.

**Објављивање одлуке о увођењу самодоприноса**

**Члан 44.**

Одлука о увођењу самодоприноса се објављује на начин на који се објављују акти града и градске општине.

Одлука из става 1. овог члана, са списком грађана који су у обавези да плаћају самодопринос, доставља се исплатиоцу чије је седиште ван подручја на којем се средства прикупљају.

**Наменски карактер средстава самодоприноса**

**Члан 45.**

Новчана средства која се прикупљају на основу одлуке о самодоприносу приход су буџета и строго су наменског карактера.

**V ОРГАНИ ГРАДА**

**Органи града**

**Члан 46.**

Органи Града су: Скупштина града, градоначелник, Градско веће и градска управа.

Орган Града је и Градско правобранилаштво, у складу са посебним законом.

**Презумпција надлежности**

**Члан 47.**

Послове Града врше органи Града у оквиру своје надлежности утврђене законом и овим статутом.

Ако законом или другим прописом није утврђено који орган је надлежан за обављање послова из надлежности Града, све послове који се односе на уређивање односа из надлежности Града врши Скупштина града, а послове који су по својој природи извршни, врши градоначелник.

Ако се према природи посла не може утврдити надлежност у складу са ставом 2. овог члана, надлежно је Градско веће.

1. **Скупштина града**

**Положај Скупштине града**

**Члан** **48.**

Скупштина града је највиши орган Града који врши основне функције локалне власти, утврђене Уставом, законом и овим статутом.

**Састав Скупштине града**

**Члан 49.**

Скупштину града чине одборници које бирају грађани на непосредним изборима, тајним гласањем, у складу са законом и овим статутом.

**Сазивање конститутивне седнице**

**Члан 50.**

Седницу новог сазива Скупштине града сазива председник Скупштине претходног сазива, у року од 15 дана од дана објављивања резултата избора.

Уколико председник Скупштине из претходног сазива не сазове седницу новог сазива у року из става 1. овог члана, седницу новог сазива сазваће најстарији одборник новог сазива у року од 15 дана од истека рока из става 1. овог члана.

Седницом председава најстарији одборник новог сазива до избора председника Скупштине града.

**Потврђивање мандата одборника**

**Члан 51.**

Мандат одборника се потврђује на основу извештаја верификационог одбора.

Верификациони одбор састоји се од пет чланова које именује Скупштине града на предлог председавајућег, односно председника Скупштине града.

**Конституисање Скупштине**

**Члан 52.**

Скупштина града се сматра конституисаном избором председника Скупштине и постављењем секретара Скупштине.

**Број одборника**

**Члан 53.**

Скупштина града  има 67 одборника.

**Мандат одборника**

**Члан 54.**

Одборници се бирају на четири године.

Одборнику почиње и престаје одборнички мандат под условима и на начин утврђен законом.

**Заклетва одборника**

**Члан 55.**

Изабрани одборници полажу заклетву која гласи: „Заклињем се да ћу се у раду Скупштине града Ужица придржавати Устава, закона и Статута града Ужица и да ћу часно и непристрасно вршити дужност одборника, руководећи се интересима грађана.“

**Неспојивост функција**

**Члан 56.**

Одборник не може бити запослен у градској управи и лице које именује, односно поставља Скупштина града у органима Града, предузећима и установама чији је оснивач.

Ако запослени у градској управи буде изабран за одборника, права и обавезе по основу рада мирују му док траје његов одборнички мандат.

Даном потврђивања одборничког мандата лицима која је именовала, односно поставила  Скупштина града престаје функција на коју су именована, односно постављена.

**Имунитет одборника**

**Члан 57.**

Одборник не може бити позван на кривичну одговорност, притворен или кажњен због изнетог мишљења или давања гласа на седници Скупштине града и радних тела.

**Права и дужности одборника**

**Члан 58.**

Право је и дужност одборника да учествује у раду Скупштине града и њених радних тела, предлаже Скупштини града расправу о одређеним питањима, предлаже радном телу Скупштине града да организује јавно слушање о предлозима прописа и одлука о којима одлучује Скупштина града, покреће иницијативе за доношење одлука и других аката из надлежности Скупштине града и даје амандмане на предлоге прописа, поставља питања везана за рад органа Града и учествује у другим активностима Скупштине града.

Право је одборника да буде редовно обавештаван о питањима од утицаја на вршење одборничке дужности, да од органа и служби тражи податке који су му потребни за рад, као и стручну помоћ у припремању предлога за Скупштину града.

За благовремено достављање обавештења, тражених података, списа и упутстава одговоран је секретар Скупштине града, а начелник градске управе када се обавештење, тражени податак, спис и упутство односе на делокруг и рад градске управе.

Одборник има право на заштиту мандата, укључујући и судску заштиту, која се остварује сходном применом закона којим се уређује заштита изборног права у изборном поступку.

Права и дужности одборника ближе се одређују пословником Скупштине града.

**Накнада и друга примања одборника**

**Члан 59.**

Право одборника на изгубљену зараду, путне трошкове за долазак и одлазак на седницу Скупштине и њених радних тела, дневнице и на накнаду других трошкова везаних за вршење одборничке функције уређује се посебном одлуком Скупштине града.

**Надлежност Скупштине града**

**Члан 60.**

Скупштина града, у складу са законом:

1. доноси Статут града и пословник Скупштине града;
2. доноси буџет и усваја завршни рачун буџета;
3. усваја Кадровски план;

4. подноси иницијативу за покретање поступка оснивања, укидања или промене територије Града;

5. доноси програм развоја Града, планске документе јавних политика, средњорочне планове и друге планске документе, у складу са законом;

6. доноси просторни план и урбанистичке планове  и уређује коришћење грађевинског земљишта;

7. доноси прописе и друге опште акте;

8. расписује референдум и референдум на делу територије Града, изјашњава се о предлозима садржаним у грађанској иницијативи и утврђује предлог одлуке о самодоприносу;

9. оснива службе, јавна предузећа, друштва капитала, установе и организације и врши надзор над њиховим радом;

10. доноси одлуку о спровођењу конкурса и именовању комисије за избор директора јавних предузећа;

11. именује и разрешава директоре и надзорне одборе јавних предузећа чији је оснивач, у складу са законом.

12. именује и разрешава управне и надзорне одборе, директоре установа, организација и служби, чији је оснивач, у складу са законом;

13. бира и разрешава локалног омбудсмана;

14.даје сагласност на статуте јавних предузећа, установа, организација и служби, чији је оснивач;

15. бира и разрешава председника и заменика председника Скупштине града;

16. поставља и разрешава секретара и заменика секретара Скупштине града;

17. бира и разрешава градоначелника и на предлог градоначелника, бира заменика градоначелника  и чланове Градског већа;

18. утврђује стопе изворних прихода Града, као и начин и мерила за одређивање висине локалних такси и накнада;

19) утврђује градске таксе и друге локалне приходе који Граду припадају по закону;

20. утврђује доприносе за уређивање и коришћење градског грађевинског земљишта;

21. доноси акт о јавном задуживању Града, у складу са законом којим се уређује јавни дуг;

22. доноси годишњи програм прибављања непокретности за потребе органа Града;

23. одлучује о прибављању и отуђењу непокретности у јавној својини Града, заснивању хипотеке на непокретностима у јавној својини Града, о преносу права својине на другог носиоца права јавне својине, у складу са законом;

24. одлучује о преносу права коришћења на стварима у својини Града, установама, јавним агенцијама и другим организацијама чији је оснивач Град;

25. одлучује о отуђењу или давању у закуп грађевинског земљиште по цени, односно закупнини која је мања од тржишне цене, односно закупнине;

26. одлучује о отуђењу или давању у закуп грађевинског земљишта без накнаде, уз претходно прибављену сагласност Владе;

27. уређује услове и начин обављања комуналних делатности, права и обавезе корисника комуналних услуга, обим и квалитет комуналних услуга и начин вршења надзора над обављањем комуналних делатности, оснива јавна предузећа за обављање комуналне делатности, односно поверава обављање тих делатности друштву капитала или предузетнику, прописује опште услове одржавања комуналног реда и мере за њихово спровођење;

28. доноси годишње и средњорочне програме уређивања грађевинског земљишта; може основати јавно предузеће за припрему програма, уређивање грађевинског земљишта и старање о заштити, рационалном и одрживом коришћењу грађевинског земљишта;

29. утврђује тржишну вредност грађевинског земљишта на својој територији, у складу са законом;

30. доноси локалну стамбену стратегију у складу са Националном стамбеном стратегијом, акциони план за њено спровођење и програме стамбене подршке, може основати јавну стамбену агенцију у складу са законом, као и правно лице за обављање послова од јавног интереса у области становања;

31. уређује коришћење пословног простора који је у јавној својини Града, уређује висину закупнине пословног простора, за вршење послова везаних за коришћење, управљање и надзор над коришћењем пословног простора, може основати јавно предузеће или друштво капитала и врши друге послове у вези са коришћењем пословног простора, у складу са законом и другим актима града;

32. уређује критеријуме и поступак давања станова у закуп и њихове куповине и додељивања стамбених зајмова запосленима у органима Града;

33. прописује висину закупнине за коришћење стамбених зграда, станова и гаража у јавној својини Града;

34. уређује организацију и начин обављања такси превоза путника;

35. доноси програме коришћења и заштите природних вредности и програме заштите животне средине, односно локалне акционе и санационе планове, у складу са стратешким документима и интересима и специфичностима Града и утврђује посебну накнаду за заштиту и унапређење животне средине;

36. доноси програм и план енергетске ефикасности;

37. доноси годишњи програм заштите, уређења и коришћења пољопривредног земљишта, утврђује противерозионе мере и њихово спровођење, одлучује о привођењу пашњака другој култури;

38. доноси програм развоја туризма у складу са Стратегијом;

39. утврђује висину боравишне таксе на територији Града;

40. доноси локални акциони план за борбу против корупције на нивоу Града и образује стално радно тело за праћење спровођења локалног акционог плана;

41. доноси програм контроле и смањења популације напуштених паса и мачака, уређује држање и заштиту домаћих животиња и кућних љубимаца, у складу са законом;

42. доноси оперативни план за воде II реда, одређује место и начин коришћења воде за рекреацију, укључујући и купање;

43. доноси стратегију и акциони план политике за младе, оснива канцеларију за младе;

44. одлучује о улагању ствари у јавној својини Града у капитал јавног предузећа и друштва капитала чији је оснивач, у складу са законом;

45. одлучује о давању концесије када су јавна тела и предмет концесије у надлежности Града, даје сагласност на коцесиони акт;

46. даје сагласност и усваја предлог пројекта јавно-приватног партнерства, даје сагласност на нацрт јавног уговора у пројекту јавно-приватног партнерства и даје овлашћење градоначелнику да потпише јавни уговор у име Града;

47. оснива робне резерве и утврђује њихов обим и структуру;

48. утврђује критеријуме и поступак за регресирање трошкова боравка у предшколској установи;

49. прописује радно време угоститељских, трговинских и занатских објеката;

50. даје мишљење о републичком и регионалном просторном плану;

51. оснива стална и повремена радна тела за разматрање питања из њене надлежности, која су утврђена Пословником Скупштине града;

52. предлаже Влади Републике Србије утврђивање јавног интереса за експропријацију у корист Града;

53. даје мишљење о законима којима се уређују питања од интереса за локалну самоуправу;

54. разматра извештај о раду и даје сагласност на програм рада корисника буџета;

55. одлучује о сарадњи и удруживању са градовима и општинама, удружењима, хуманитарним и другим организацијама;

56. информише јавност о свом раду;

57. покреће поступак за оцену уставности и законитости закона или другог општег акта Републике Србије којим се повређује право на локалну самоуправу;

58. организује службу правне помоћи грађанима;

59. уређује организацију и рад мировних већа;

60. утврђује празник Града;

61. даје сагласност на употребу имена, грба и другог обележја Града;

62. уређује поступак, услове и критеријуме за додељивање јавних признања и почасних звања које додељује Град и одлучује о додели признања ''почасни грађанин Града;

63. одлучује о називима улица, тргова, градских четврти, заселака и других делова насељених места;

64. разматра и усваја годишње извештаје о раду јавних предузећа, установа и других јавих служби чији је оснивач или већински власник Град;

65. разматра извештај о раду локалног омбудсмана,

66. усваја Етички кодекс понашања функционера (у даљем тексту: Етички кодекс);

67. доноси мере и усваја препоруке за унапређење људских и мањинских права;

68. доноси опште планове и друге опште документе укључујући и процену угрожености јединице локалне самоуправе у вези са заштитом од елементарних и других већих непогода и заштите од пожара;

69. доноси одлуку о организацији и функционисању цивилне заштите опште намене;

70. именује чланове Градског штаба за ванредне ситуације, доноси план и програм развоја система заштите и спасавања;

71. доноси Одлуку о организацији и раду органа Града у ратном и ванредном стању;

72. именује Изборну комисију града Ужица за спровођење избора за одборнике Скупштине града, у складу са законом;

73. доноси Одлуку о организацији и раду органа Града у ратном и ванредном стању;

74. обавља и друге послове утврђене законом и овим статутом.

Скупштина града може основати више јавних предузећа и друштава капитала за обављање исте делатности, у складу са законом, уз обавезу претходног дефинисања економске, организационе и друге оправданости и сврсисходности.

**Кворум за рад и одлучивање**

**Члан 61.**

Скупштина града одлучује ако седници присуствује већина од укупног броја одборника.

Скупштина града одлучује већином гласова присутних одборника, уколико законом или овим статутом није друкчије одређено.

Скупштина града већином гласова од укупног броја одборника:

1) доноси Статут;

2) доноси буџет;

3) доноси програм развоја Града и стратегије којима се утврђују правци деловања Града у одређеној области;

4) доноси просторни план;

5) доноси урбанистичке планове;

6) одлучује о јавном задуживању Града;

7) одлучује о сарадњи и удруживању са другим јединицама локалне самоуправе и о сарадњи са јединицама локалне самоуправе у другим државама;

8) одлучује о образовању, подручју за које се образује, промени подручја и укидању месних заједница и других облика месне самоуправе;

9) одлучује о називима улица, тргова, заселака и других делова насељених места;

10) доноси одлуку о расписивању референдума,

11) доноси одлуку о покретању поступка за увођење самодоприноса и одлуку о увођењу самодоприноса,

12) доноси одлуку о распуштању скупштине градске општине;

13) одлучује о додели звања „почасни грађанин“ Града;

14) усваја Етички кодекс;

15) одлучује и у другим случајевима утврђеним законом и овим статутом.

**Сазивање** **Скупштине града**

**Члан 62.**

Седницу Скупштине града сазива председник Скупштине, по потреби, а најмање једном у три месеца.

Председник Скупштине је дужан да седницу закаже на захтев градоначелника, Градског већа или једне трећине одборника, у року од седам дана од дана подношења захтева, тако да дан одржавања седнице буде најкасније у року од 15 дана од дана подношења захтева.

Ако председник Скупштине не закаже седницу у року из става 2. овог члана, седницу може заказати подносилац захтева, а председава одборник кога одреди подносилац захтева.

У ситуацијама које оправдавају хитност у сазивању седнице, председник Скупштине града може заказати седницу у року који није краћи од 24 часа од пријема захтева.

Захтев за сазивање седнице из става 4. овог члана мора да садржи разлоге који оправдавају хитност сазивања, као и образложење последица које би наступиле њеним несазивањем.

Минималан рок за сазивање седнице Скупштине града из става 4. овог члана, не односи се на сазивање седнице Скупштине града у условима проглашене ванредне ситуације.

Председник Скупштине може одложити седницу коју је сазвао само у случају када не постоји кворум потребан за рад, а у другим случајевима о одлагању седнице одлучује Скупштина града.

**Јавност рада**

**Члан 63.**

Седнице Скупштине града су јавне.

За јавност рада Скупштине града одговоран је председник Скупштине града.

Позиви и материјал за седнице Скупштине града достављају се средствима информисања ради упознавања јавности.

Седницама Скупштине града могу присуствовати представници средстава јавног информисања, овлашћени представници предлагача, као и друга заинтересована лица, у складу са пословником Скупштине града.

У случају да не постоји могућност да сви заинтересовани присуствују седници Скупштине, председник Скупштине ће одлучити коме ће омогућити присуство седници полазећи од редоследа пријављивања и интереса пријављених за тачке на дневном реду.

Скупштина града може одлучити да седница Скупштине не буде јавна због разлога безбедности и одбране земље и других посебно оправданих разлога који се констатују пре утврђивања дневног реда.

**Радна тела Скупштине града**

**Члан 64.**

Скупштина града оснива стална и повремена радна тела за разматрање питања из њене надлежности.

Радна тела дају мишљење на предлоге прописа и одлука које доноси Скупштина града и обављају друге послове утврђене овим статутом и пословником Скупштине града.

Пословником Скупштине града утврђују се број и задаци сталних, посебних и повремених радних тела, избор, права и дужности председника и чланова сталних, посебних и повремених радних тела, као и друга питања од значаја за њихов рад.

Актом о образовању радних тела из става 3. овог члана утврђују се његов назив и област за коју се оснива, задаци радног тела, број чланова радног тела, рок за извршење задатака, права и дужности председника  и  чланова радног тела и друга питања од значаја за рад радног тела.

**Јавно слушање о предлозима одлука**

**Члан 65.**

Стално радно тело може организовати јавно слушање о предлозима одлука и других прописа о којима одлучује Скупштина града.

Организовање и спровођење јавног слушања, као и обавештавање председника Скупштине града и јавности о изнетим мишљењима и ставовима на јавном слушању, ближе се уређују Пословником Скупштине града.

**Обављање стручних и административно-техничких послова**

**за радна тела**

**Члан 66.**

Услове за рад сталних, посебних и повремених радних тела, као и обављање стручних и административно-техничких послова, обезбеђује надлежна градска управа.

**Председник Скупштине**

**Члан 67.**

Скупштина града има председника Скупштине.

Председник Скупштине организује рад Скупштине града, сазива и председава њеним седницама, сарађује са органима и јавним службама Града и другим организацијама, стара се о остваривању јавности рада, потписује акта која Скупштина града доноси и обавља друге послове утврђене овим статутом и пословником Скупштине града.

Председник Скупштине може бити на сталном раду у Граду.

**Избор председника Скупштине**

**Члан 68.**

Председник Скупштине се бира из реда одборника, на предлог најмање трећине одборника, на време од четири године, тајним гласањем, већином гласова од укупног броја одборника Скупштине града.

Одборник може да учествује у предлагању само једног кандидата.

Ако је предложено више кандидата, а ниједан од предложених кандидата не добије потребну већину гласова, понавља се поступак кандидовања и избора.

**Разрешење председника Скупштине**

**Члан  69.**

Председник скупштине може бити разрешен пре истека мандата:

1. на лични захтев,
2. на предлог најмање трећине одборника.

Предлог се подноси у писаној форми и мора бити образложен.

  Разрешење, на основу поднетог предлога, се врши на начин и по поступку који је предвиђен за његов избор.

**Заменик председника Скупштине**

**Члан 70.**

Председник Скупштине има заменика који га замењује у случају његове одсутности и спречености да обавља своју дужност.

Заменик председника Скупштине бира се и разрешава на исти начин као и председник Скупштине.

Ако заменику председника Скупштине мирују права из радног односа услед избора на ту функцију, заменик председника Скупштине може бити на сталном раду у Граду.

**Секретар Скупштине**

**Члан 71.**

Скупштина града има секретара који се стара о обављању стручних послова у вези са сазивањем и одржавањем седница Скупштине и њених радних тела и руководи административним пословима везаним за њихов рад.

Секретар Скупштине се поставља на четири године, на предлог председника Скупштине, и може бити поново постављен.

За секретара Скупштине општине може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са положеним стручним испитом за рад у органима управе и радним искуством од најмање три године.

Скупштина града може, на образложен предлог председника Скупштине града, разрешити секретара и пре истека мандата.

Секретар има  заменика који га замењује у случају његове одсутности.

Заменик секретара Скупштине града поставља се и разрешава на исти начин и под истим условима као и секретар.

Секретар Скупштине је одговоран за благовремено достављање података, списа и исправа, када то захтева надлежни орган Републике који врши надзор над радом и актима Скупштине града.

**Пословник Скупштине** **града**

**Члан 72.**

Начин припреме, вођење и рад седнице Скупштине града и друга питања везана за рад Скупштине уређују се Пословником Скупштине града.

Пословник доноси Скупштина града већином од укупног броја одборника.

1. **Извршни органи Града**

**Извршни органи**

**Члан 73.**

Извршни органи Града су градоначелник и Градско веће.

* 1. **2.1. Градоначелник**

**Избор градоначелника**

**Члан 74.**

Градоначелника бира Скупштина града, из реда одборника, на време од четири године, тајним гласањем, већином гласова од укупног броја одборника Скупштине града.

Градоначелник има заменика који га замењује у случају његове одсутности и спречености да обавља своју дужност.

Председник Скупштине града предлаже кандидата за градоначелника.

Кандидат за градоначелника предлаже кандидата за заменика градоначелника из реда одборника, кога бира Скупштина града на исти начин као и градоначелника.

Градоначелник и заменик градоначелника су на сталном раду у Граду.

**Неспојивост функција**

**Члан 75.**

Градоначелнику и заменику градоначелника избором на ове функције престаје мандат одборника у Скупштини града.

**Надлежност**

**Члан 76.**

Градоначелник:

1. представља и заступа Град;
2. предлаже начин решавања питања о којима одлучује Скупштина града;
3. наредбодавац је за извршење буџета;

4) оснива градску службу за инспекцију и службу за ревизију коришћења буџетских средстава;

5) оснива буџетски фонд и утврђује програм коришћења средстава буџетског фонда, у складу са законом;

6) одлучује решењем о употреби средстава текуће и сталне буџетске резерве;

7) усмерава и усклађује рад градских управа;

8) одлучује о давању у закуп, односно на коришћење непокретности у јавној својини Града, као и о отказу уговора о давању на коришћење, односно у закуп, у складу са законом и прописом Града;

9) одлучује о прибављању и располагању покретним стварима у јавној својини Града;

10) даје претходну сагласност носиоцима права коришћења на стварима у јавној својини Града (месним заједницама, установама, јавним агенцијама) за давање у закуп тих ствари;

11) врши распоред службених зграда и пословних просторија у јавној својини Града;

12) одлучује о покретању поступка јавне набавке за набавку услуга, добара и радова на основу Плана јавних набавки Града;

13) закључује уговоре у име Града, на основу овлашћења из закона, Статута и одлука Скупштине града;

14) у име Града закључује колективне уговоре за предузећа, установе и друге јавне службе чији је оснивач Град;

15) одлучује о организовању и спровођењу јавних радова;

16. уређује начин коришћења превозних средстава у јавној својини Града;

17) закључује уговор о донацији од физичког или правног лица;

18) Командант је Градског штаба за ванредне ситуације по положају, доноси одлуку о проглашењу и о укидању ванредне ситуације на предлог Градског штаба за ванредне ситуације**;**

19)доноси одлуку о проглашењу дана жалости у Граду;

20) информише јавност о свом раду;

21) покреће поступак пред Уставним, односно Управним судом, осим у случајевима предвиђеним овим Статутом;

22) образује стручна саветодавна радна тела за поједине послове из своје надлежности;

23) поставља и разрешава помоћнике градоначелника;

24) доноси акта из надлежности Скупштине града у случају ратног стања или елементарних непогода, с тим што је дужан да их поднесе на потврду Скупштини града чим она буде у могућности да се састане;

25) усваја План заштите и спасавања, оперативне планове и друга документа, процене угрожености за поједине опасности у вези са заштитом од елементарних и других већих непогода и заштите од пожара којима се уређује организација и начин поступања надлежних органа, предузећа, других субјеката и грађана и стварају услови за њихово отклањање, односно ублажавање њихових последица у складу са законом и одлукама које усваја Скупштина града;

26) усваја планове и друге документе у вези са извршавањем законских обавеза града у ратном и ванредном стању, у складу са законом и одлукама које усваја Скупштина града;

27) врши и друге послове утврђене овим статутом и другим актима органа Града.

Градоначелник је одговаран за благовремено достављање података, списа и исправа, када то захтева надлежни орган Републике, који врши надзор над радом и актима извршних органа Града и градске управе.

**Помоћници градоначелника**

**Члан 77.**

Градоначелник може да има 3 помоћника градоначелника који обављају послове из појединих области (економски развој, урбанизам, примарна здравствена заштита, заштита животне средине, туризам, пољопривреда, комуналне делатности, развој месних заједница и др.).

Помоћници градоначелника покрећу иницијативе, предлажу пројекте и дају мишљења у вези са питањима која су од значаја за развој Града у областима за које су постављени и врше и друге послове по налогу градоначелника.

Градоначелник поставља и разрешава помоћнике, који обављају послове док траје дужност градоначелника.

Помоћници градоначелника постављају се у Кабинету градоначелника.

* 1. **2.2. Градско веће**

**Састав и избор**

**Члан 78.**

Градско веће чине: градоначелник, заменик градоначелника и 9 (девет) чланова Градског већа.

Градоначелник је председник Градског већа.

Заменик градоначелника је члан Градског већа по функцији.

Чланове Градског већа бира Скупштина града, на период од четири године, тајним гласањем, већином од укупног броја одборника.

Кандидате за чланове Градског већа предлаже кандидат за градоначелника.

Када одлучује о избору градоначелника, Скупштина града истовремено и обједињено одлучује о избору заменика градоначелника и чланова Градског већа, које предлаже кандидат за градоначелника.

Чланови Градског већа могу бити задужени за једну или више одређених области из надлежности града и могу бити на сталном раду у Граду, о чему одлучује градоначелник.

**Неспојивост функција**

**Члан 79.**

Чланови Градског већа не могу истовремено бити и одборници.

Одборнику који буде изабран за члана Градског већа престаје одборнички мандат.

**Надлежност**

**Члан 80.**

Градско веће:

1) предлаже Статут, буџет и друге одлуке и акте које доноси Скупштина града;

2) непосредно извршава и стара се о извршавању одлука и других аката Скупштине града;

3) доноси одлуку о привременом финансирању у случају да Скупштина града не донесе буџет пре почетка фискалне године;

4) усваја извештаје о извршењу буџета Града и доставља их Скупштини града**;**

5) врши надзор над радом градских управа, поништава или укида акте градске управе који нису у сагласности са законом, статутом и другим општим актом или одлуком које доноси Скупштина града;

6) решава у управном поступку у другом степену о правима и обавезама грађана, предузећа и установа и других организација у управним стварима из надлежности Града;

7) стара се о извршавању поверених надлежности из оквира права и дужности Републике;

8) прописује посебне елементе процене ризика и учесталост вршења инспекцијског надзора на основу процене ризика из изворне надлежности Града, као и посебне елементе плана одређеног инспекцијског надзора из изворне надлежности Града;

9) прати реализацију програма пословања и врши координацију рада јавних предузећа чији је оснивач Град;

10) усваја тромесечни извештај о раду јавних предузећа и доставља Скупштини града;

11) предлаже акта које доноси Скупштина града ради заштите општег интереса у јавном предузећу и друштву капитала чији је оснивач Град;

12) утврђује накнаду за комуналне услуге и даје сагласност на одлуку о промени цена комуналних услуга, у складу са законом;

13) даје сагласност на опште акте којима се уређује број и структура запослених у јавним службама чији је оснивач град Ужице, у привредним друштвима и другим организацијама у којима је град Ужице већински власник, правним субјектима који се финансирају из буџета Града или се ангажују на остваривању програма или дела програма корисника буџета Града;

14) усваја План заштите и спасавања, оперативне планове и друга документа, процене угрожености за поједине опасности у вези са заштитом од елементарних и других већих непогода и заштите од пожара којима се уређује организација и начин поступања надлежних органа, предузећа, других субјеката и грађана и стварају услови за њихово отклањање, односно ублажавање њихових последица у складу са законом и одлукама које усваја Скупштина града;

15) доноси интерни акт о јавним набавкама и План јавних набавки у складу са одлуком о буџету и финансијским планом;

16) усваја планове и друге документе у вези са извршавањем законских обавеза града у ратном и ванредном стању, у складу са законом и одлукама које усваја Скупштина града;

17) поставља и разрешава начелника градске управе;

18) поставља градског правобраниоца;

19) доноси План одбране Града који је саставни део Плана одбране Републике Србије, усклађује припреме за одбрану правних лица у делатностима из надлежности Града са Планом одбране Републике Србије;

20) доноси Процену угрожености и План заштите и спасавања у ванредним ситуацијама и План заштите од удеса;

21) образује стручна саветодавна радна тела за поједине послове из своје надлежности;

22) информише јавност о свом раду;

23) доноси Пословник о раду на предлог градоначелника;

24) врши и друге послове у складу са законом, овим статутом и одлукама Скупштине града.

**Положај градоначелника у Градском већу**

**Члан 81.**

Градоначелник представља Градско веће, сазива и води његове седнице.

Градоначелник је одговоран за законитост рада Градског већа.

**Кворум за рад и одлучивање**

**Члан 82.**

Градско веће може да одлучује ако седници присуствује већина од укупног броја чланова.

Градско веће одлучује већином гласова присутних чланова, ако законом или овим статутом  за поједина питања није предвиђена друга већина.

**Пословник Градског већа**

**Члан 83.**

Организација, начин рада и одлучивања Градског већа, детаљније се уређују пословником, у складу са законом и овим статутом.

**Подношење извештаја Скупштини града**

**Члан 84.**

Градоначелник и Градско веће дужни су да редовно извештавају Скупштину града, по сопственој иницијативи или на њен захтев, а најмање једном годишње, о извршавању одлука и других аката Скупштине града.

**Разрешење и оставка градоначелника**

**Члан 85.**

Градоначелник може бити разрешен пре истека времена на које је биран, на образложен предлог најмање трећине одборника, на исти начин на који је изабран и на лични захтев.

О предлогу за разрешење градоначелника мора се расправљати и одлучивати у року од 15 дана од дана достављања предлога председнику Скупштине града.

Ако Скупштина не разреши градоначелника, одборници који су поднели предлог за разрешење не могу поново предложити разрешење градоначелника, пре истека рока од шест месеци од одбијања претходног предлога.

Градоначелник може поднети оставку.

О поднетој оставци градоначелника, председник Скупштине града обавештава одборнике на почетку прве наредне седнице Скупштине.

У случају из става 4. овог члана, председник Скупштине града је дужан да на првој наредној седници Скупштине града поднесе предлог за избор новог градоначелника.

Градоначелник који је разрешен или је поднео оставку, остаје на дужности и врши текуће послове, до избора новог градоначелника.

**Дејство разрешења и оставке градоначелника**

**Члан 86.**

Разрешењем, односно оставком градоначелника престаје мандат заменика градоначелника и Градског већа.

**Разрешење и оставка заменика градоначелника,**

**односно члана Градског већа**

**Члан 87.**

Заменик градоначелника, односно члан Градског већа, може бити разрешен пре истека времена на које је биран, на предлог градоначелника или најмање једне трећине одборника, на исти начин на који је изабран.

Истовремено са предлогом за разрешење заменика градоначелника или члана Градског већа, градоначелник је дужан да Скупштини града поднесе предлог за избор новог заменика градоначелника или члана Градског већа, која истовремено доноси одлуку о разрешењу и о избору.

Заменик градоначелника и члан Градског већа може поднети оставку.

О поднетој оставци заменика градоначелника или члана Градског већа, председник Скупштине града обавештава одборнике на почетку прве наредне седнице Скупштине града**.**

У случају из става 3. овог члана, градоначелник је дужан да на првој наредној седници Скупштине града поднесе предлог за избор новог заменика градоначелника, односно члана Градског већа.

Заменик градоначелника или члан Градског већа који су разрешени или су поднели оставку, остају на дужности и врше текуће послове, до избора новог заменика градоначелника или члана Градског већа.

**Престанак мандата извршних органа Града**

**због престанка мандата Скупштине града**

**Члан 88.**

Престанком мандата Скупштине града престаје мандат градоначелнику и Градском већу, с тим да они врше текуће послове из своје надлежности до ступања на дужност новог градоначелника и Градског већа, односно председника и чланова привременог органа ако је Скупштини мандат престао због распуштања Скупштине.

1. **Градске управе**

**Организација Градских управа**

**Члан 89.**

За вршење управних послова у оквиру права и дужности града и одређених стручних послова за потребе Скупштине, градоначелника и Градског већа, образују се градске управе за поједине области (у даљем тексту: градске управе).

**Начела деловања градских управа**

**Члан 90.**

Градске управе поступају према правилима струке, непристрасно и политички неутрално и дужне су да сваком омогуће једнаку правну заштиту у остваривању права, обавеза и правних интереса.

Градске управе дужне су да грађанима омогуће брзо и делотворно остваривање њихових права и правних интереса.

Градске управе дужне су да грађанима дају потребне податке и обавештења и пружају правну помоћ.

Градске управе дужне су да сарађују са грађанима и да поштују личност и достојанство грађана.

Када органи Града решавају о правима, обавезама или правним интересима физичког или правног лица, односно друге странке, градске управе по службеној дужности врши увид, прибавља и обрађује податке из евиденција, односно регистара које у складу са посебним прописима воде државни органи, органи територијалне аутономије, јединица локалне самоуправе и имаоци јавних овлашћења, у складу са законом.

Увид, прибављање и обрада података из евиденција, односно регистара који се воде у електронском облику у поступку из става 5. овог члана, врши се путем информационог система који обезбеђује сигурност и заштиту података о личности.

У поступку из става 5. овог члана градске управе могу вршити увид, прибављати и обрађивати само оне податке који су законом или посебним прописом утврђени као неопходни за решавање о одређеном праву, обавези или правном интересу странке.

**Надлежност градских управа**

**Члан 91.**

Градске управе, у областима у којима су образоване:

1) припремају прописе и друге акте које доноси Скупштина града, градоначелник и Градско веће;

2) припремају акте о прибављању, коришћењу, управљању и располагању непокретностима које су у јавној својини града;

3) извршавају одлуке и друге акте Скупштине града, градоначелника и Градског већа;

4) решавају у управном поступку у првом степену о правима и дужностима грађана, предузећа, установа и других организација у управним стварима из надлежности Града;

5) обављају послове управног надзора над извршавањем прописа и других општих аката Скупштине града;

6) обављају стручне и друге послове које утврди Скупштина града, градоначелник и Градско веће;

6) извршавају законе и друге прописе чије је извршавање поверено Граду;

7) води законом прописане евиденције и стара се о њиховом одржавању;

8) воде јединствену евиденцију непокретности у својини града, у складу са законом, подзаконским актима и одлукама Скупштине града;

9) обавља стручне и административно-техничке послове за потребе рада Скупштине града, градоначелника и Градског већа;

10) пружа помоћ месној заједници у обављању административно-техничких и финансијско-материјалних послова;

11) достављају извештај о свом раду на извршењу послова из надлежности Града и поверених послова, градоначелнику, Градском већу и Скупштини града по потреби, а најмање једном годишње.

**Руковођење градским управама**

**Члан 92.**

Градским управама руководе начелници градских управа (у даљем тексту: начелник).

За начелника управе за поједине области, може бити постављено лице, које има стечено високо образовање из одговарајуће научне области у односу на делокруг управе, на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и најмање пет година радног искуства у струци.

Начелника поставља Градско веће, на основу јавног огласа, на пет година.

**Одговорност начелника градске управе**

**Члан 93.**

Начелник за свој рад и рад градске управе којом руководи одговара Градском већу у складу са законом, овим статутом и одлуком о организацији градских управа.

Градско веће разрешава начелника градске управе, ако се испуне услови за његово разрешење, прописани законом.

**Уређење градске управе**

**Члан 94.**

Одлуку о организацији градских управа доноси Скупштина града на предлог Градског већа.

Правилник о организацији и систематизацији радних места у градским управама, усваја Градско веће.

Обједињени Правилник о организацији и систематизацији радних места у градским управама, припрема начелник управе у којој се обављају општи, правни или нормативни послови, који доставља Градском већу на усвајање.

**Унутрашње организационе јединице**

**Члан 95.**

У градским управама, за вршење сродних послова, образују се унутрашње организационе јединице.

Руководиоце унутрашњих организационих јединица у градским управама распоређује начелник.

**Посебне организације**

**Члан 96.**

Скупштина града може да образује посебне организације за обављање одређених стручних и других послова и са њима повезаних управних послова који су од значаја за остваривање послова Града, градских управа или јавних предузећа и служби чији је оснивач Град.

**Овлашћења у вршењу управног надзора**

**Члан 97.**

Градска управа у обављању управног надзора може:

1. наложити решењем извршење мера и радњи у одређеном року;
2. изрећи новчану казну;

3. поднети пријаву надлежном органу за учињено кривично дело или привредни преступ и поднети захтев за покретање прекршајног поступка;

4. издати привремено наређење, односно забрану;

5. обавестити други орган, ако постоје разлози, за предузимање мера за који је тај орган надлежан;

6. предузети и друге мере за које је овлашћена законом, прописом или општим актом.

Овлашћења и организација за обављање послова из става 1. овог члана, ближе се уређују одлуком Скупштине града.

**Примена прописа о управном поступку**

**Члан 98.**

У поступку пред градском управом, у коме се решава о правима, обавезама и интересима грађана и правних лица, примењују се прописи о управном поступку.

**Сукоб надлежности**

**Члан 99.**

Градско веће решава сукоб надлежности између градских управа, градске управе и других предузећа, организација и установа кад на основу одлуке Скупштине града одлучују о појединим правима грађана, правних лица или других странака.

            Начелник решава сукоб надлежности између унутрашњих организационих јединица у оквиру градске управе.

**Услови за обављање управних послова**

**Члан 100.**

Послове градске управе који се односе на остваривање права, обавеза и интереса грађана и правних лица могу обављати лица која имају прописану школску спрему, положен стручни испит за рад у органима државне управе и одговарајуће радно искуство, у складу са законом и другим прописом.

**Изузеће** **начелника градске управе**

**Члан 101.**

О изузећу начелника градске управе решава Градско веће.

О изузећу службеног лица у градској управи решава начелник.

**4. Градско правобранилаштво**

**Члан 102.**

Послове правне заштите имовинских права и интереса Града обавља Градско правобранилаштво.

Образовање, уређење и организација, као и друга питања од значаја за рад Градског правобранилаштва, утврђују се одлуком Скупштине града у складу са основама за уређење и организацију правобранилаштва прописаних законом.

**VI ГРАДСКА ОПШТИНА**

**Положај градске општине**

**Члан 103.**

Градска општина, на свом подручју, врши послове из надлежности града одређене овим статутом.

У вршењу послова из става 1. овог члана, градска општина се стара о потребама и интересима грађана са свог подручја, истовремено уважавајући интерес грађана са подручја других градских општина и града у целини.

Градска општина има својство правног лица.

Градска општина има статут као највиши правни акт градске општине.

Статутом градске општине, у складу са овим статутом, уређују се нарочито: права и дужности градске општине и начин, услови и облици њиховог остваривања, симболи и празник градске општине, број одборника скупштине градске општине, организација и рад органа и служби, начин управљања грађана пословима из надлежности градске општине, оснивање и рад месне заједнице и других облика месне самоуправе и друга питања од значаја за градску општину.

Статут градске општине доноси скупштина градске општине већином гласова од укупног броја одборника.

Статут градске општине мора бити у сагласности са овим статутом.

Градска општина доноси прописе и друге опште акте у оквиру права и дужности градске општине утврђених овим статутом.

Акти градске општине из става 8. овог члана морају бити у складу са овим статутом и другим општим актима града.

**Симболи и празник градске општине**

**Члан 104.**

Градска општина може имати своје симболе, празник и славу градске општине.

Симболи градске општине уређују се статутом градске општине, на начин и у поступку који је законом утврђен за јединице локалне самоуправе.

Симболи градских општина морају се међусобно разликовати.

Празник градске општине утврђује се статутом градске општине,уз претходну сагласност коју даје градоначелник.

**Сарадња и удруживање градских општина**

**Члан 105.**

Градске општине међусобно сарађују.

Градске општине могу остваривати сарадњу у областима од заједничког интереса и са градским општинама других градова и јединицама локалне самоуправе у земљи и учлањивати се у асоцијације градских општина, односно јединица локалне самоуправе, у складу са законом.

Градска општина може остваривати сарадњу у областима од заједничког интереса са одговарајућим територијалним заједницама и јединицама локалне самоуправе у другим државама, у оквиру спољне политике Републике Србије, под условима и на начин предвиђен законом за јединице локалне самоуправе.

Органи градске општине могу сарађивати са невладиним, хуманитарним и другим организацијама и удружењима грађана, када је то у интересу градске општине и становника са њеног подручја.

**Послови градске општине**

**Члан 106.**

Градска општина, у складу са законом и овим статутом, преко својих органа, надлежна је за :

1. Доношење статута, буџета и завршног рачуна буџета градске општине;

2. Доношење програма и спровођења пројеката развоја градске општине и стара се о унапређењу општег оквира за привређење у градској општини, у складу са актима Града;

3. Давање сагласности на оснивање, спајање и поделу месних заједница и других облика месне самоуправе на територији градске општине;

4. Давање мишљења на просторне и урбанистичке планове које доноси Град, а који се односе на подручје градске општине;

5. Давање сагласности на нацрт Програма постављања мањих монтажних објеката привременог карактера на јавним површинама јавне намене на подручју градске општине, који доноси Скупштине града Ужица (киосци, баште, покретне тезге и слично);

6. Стара се о одржавању комуналног реда у градској општини и спроводи прописе којима се уређује комунални ред;

7. Обезбеђује услове за обављање комуналних делатности у складу са одлукама града;

8. Стара се о еколошким питањима градске општине и еколошкој такси;

9. Уређује и обезбеђује коришћење пословног простора којим управља утврђује висину накнаде за коришћење пословног простора и врши надзор над коришћењем пословног простора, у складу са законом;

10. Стара се о изградњи, одржавању, управљању и коришћењу сеоских, пољских и других некатегорисаних путева;

11. Прати стање и предузима мере за заштиту и унапређење животне средине на свом подручју, доноси и спроводи акционе и санационе планове од значаја за заштиту животне средине на свом подручју, у складу са актима Града и стара се и обезбеђује услове за очување, коришћење и унапређење продручја са природним и лековитим својствима;

12. Подстиче развој културно – уметничког стваралаштва и аматеризма на свом пордручју, обезбеђује услове за одржавање културних манифестација од значаја за градску општину и у циљу задовољавања потреба грађана са свог подручја може оснивати установе културе;

13. Прати потребе и стара се о задовољавању потреба грађана у области спорта на подручју градске општине;

14. Спроводи стратегију и акциони план политике за младе Града; доноси акциони план за младе градске општине, у складу са стратегијом и акционим планом Града; може да оснује, прати и обезбеђује функционисање Канцеларија за младе;

15. Стара се о развоју угоститељства, занатства, туризма и трговине на свом подручју;

16. Спроводи мере заштите, коришћења и уређења пољопривредног земљишта на свом подручју утврђене актима Града;

17. Уређује и утврђује начин коришћења и управљања сеоским водоводима, изворима, јавним бунарима и чесмама, у складу са одлукама Града;

18. Предлаже мере за уређење и одржавање спољног изгледа пословних и стамбених зграда и предлаже мере за уређење зелених површина и дечијих игралишта и објеката јавне расвете и слично;

19. Управља имовином градске општине, користи средства у државној својини и стара се о њиховом очувању и увећању у складу са законом и Статутом града Ужица;

20. Образује органе и организације за потребе градске општине и уређује њихову организацију и рад у складу са Статутом Града и Статутом градске општине;

21. Уређује организацију и рад мировних већа;

22. Помаже развој различитих облика самопомоћи и солидарности са лицима са посебним потребама, као и са лицима која су суштински у неједнаком положају са осталим грађанима и подстиче активности и пружа помоћ организацијама инвалида и другим социјално – хуманитарним организацијама на свом подручју;

23. Стара се о остваривању, заштити и унапређењу људских права и индивидуалних и колективних права припадника националних мањина и етничких група;

24. Стара се о јавном обавештавању о питањима од значаја за живот и рад грађана на свом подручју;

25. Уређује и обезбеђује употребу имена, грба и другог симбола градске општине;

26. Извршава прописе и опште акте Града и градске општине;

27. Обавља и друге послове од непосредног интереса за грађане, у складу са законом, Статутом града, другим прописима Града и Статутом градске општине.

**Вршење послова градске општине**

**Члан 107.**

Послове градске општине врше органи градске општине.

Грађани учествују у вршењу послова градске општине, преко изабраних одборника скупштине градске општине, путем грађанске иницијативе, збора грађана и референдума, у складу са Уставом, законом, овим статутом и актима градске општине.

**Органи градске општине**

**Члан 108.**

Органи градске општине су:

- Скупштина градске општине,

- председник градске општине,

- Веће градске општине,

- Управа градске општине.

Надлежност органа градске општине уређује се статутом градске општине, у складу са законом и овим Статутом.

**Скупштина градске општине**

**Члан 109.**

Скупштина градске општине има 19 одборника.

Грађани бирају одборнике скупштине градске општине на непосредним изборима, тајним гласањем, на четири године, сходном применом закона којим се уређују локални избори.

Изборе за одборнике скупштине градске општине расписује председник Скупштине града.

**Председник, заменик председника и секретар скупштине градске општине**

**Члан 110.**

Скупштина градске општине има председника кога на предлог најмање једне трећине одборника бира из састава одборника, на време од четири године, тајним гласањем, већином гласова од укупног броја одборника.

Ако ниједан од предложена два кандидата не добије потребну већину, поступак избора се понавља. Ако су предложена три кандидата, а ниједан не добије потребну већину, у другом кругу гласаће се за два кандидата која су у првом кругу добила највећи број гласова. Ако у другом кругу ниједан кандидат не добије потребну већину, поступак кандидовања и избора се понавља.

Председник скупштине градске општине има заменика који га замењује у случају одсутности или спречености да обавља своју дужност.

Заменик председника скупштине бира се на исти начин као председник скупштине.

Председник и заменик председника скупштине могу бити разрешени и пре истека времена на које су изабрани, на исти начин на који су бирани.

Председник и заменик председника скупштине не могу бити на сталном раду у градској општини.

Скупштина градске општине има секретара кога, на предлог председника скупштине, поставља на четири године и може бити поново постављен.

За секретара Скупштине градске општине може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са положеним стручним испитом за рад у органима управе и радним искуством од најмање три године.

Сектретар скупштине градске општине може бити на сталном раду, о чему одлучује Скупштина градске општине.

Скупштина градске општине може, на предлог председника скупштине, разрешити секретара и пре истека времена на који је изабран.

**Извршни органи градске општине**

**Члан 111.**

Извршни органи градске општине су председник градске општине и веће градске општине.

**Председник градске општине**

**Члан 112.**

Председника градске општине бира скупштина градске општине, из реда одборника, на време од четири године, тајним гласањем, већином гласова од укупног броја одборника.

Председник градске општине има заменика који га замењује у случају његове одсутности и спречености да обавља своју дужност.

Председник скупштине градске општине предлаже кандидата за председника градске општине.

Кандидат за председника градске општине предлаже кандидата за заменика председника градске општине из реда одборника, кога бира скупштина градске општине на исти начин као председника градске општине.

Председнику и заменику председника градске општине избором на ове функције престаје мандат одборника у скупштини градске општине.

Председник градске општине и заменик председника градске општине су на сталном раду у градској општини.

**Веће градске општине**

**Члан 113.**

Веће градске општине чине председник градске општине, заменик председника градске општине и до 7 чланова које бира скупштина градске општина на период од четири године, тајним гласањем, већином од укупног броја одборника скупштине градске општине.

Председник градске општине је председник већа градске општине.

Заменик председника градске општине је члан већа градске општине по функцији.

Кандидате за чланове већа градске општине предлаже кандидат за председника градске општине.

Када одлучује о избору председника и заменика председника градске општине скупштина општине истовремено одлучује и о избору чланова већа градске општине.

Број чланова већа градске општине, које скупштина градске општине бира на предлог председника градске општине, утврђује се статутом градске општине.

Чланови већа градске општине које бира скупштина градске општине не могу истовремено бити и одборници, а могу бити задужени за једну или више области из надлежности градске општине.

Одборнику који буде изабран за члана већа градске општине престаје одборнички мандат.

Чланови већа градске општине не могу бити на сталном раду у општини.

**Разрешење, оставка и престанак мандата извршних органа градске општине**

**Члан 114.**

Председник градске општине може бити разрешен пре истека времена на које је биран, на образложени предлог најмање трећине одборника, на исти начин на који је изабран.

Разрешењем или оставком председника градске општине престаје мандат заменика председника градске општине и већа градске општине.

Заменик председника градске општине односно члан већа градске општине могу бити разрешени пре истека времена на које су бирани, на образложени предлог председника градске општине или најмање једне трећине одборника, на исти начин на који су изабрани.

Истовремено са предлогом за разрешење заменика председника градске општине или члана већа градске општине, председник градске општине је дужан да скупштини градске општине поднесе предлог за избор новог заменика председника градске општине или члана већа градске општине, које истовремено доноси одлуку о разрешењу и избору.

Заменик председника градске општине или члан већа градске општине могу поднети оставку.

О поднетој оставци заменика председника градске општине или члана већа градске општине, председник Скупштине градске општине обавештава одборнике на почетку прве наредне седнице Скупштине градске општине**.**

У случају из става 5. овог члана, председник градске општине је дужан да на првој наредној седници Скупштине градске општине поднесе предлог за избор новог заменика председника градске општине или члана већа градске општине.

Председник, заменик председника градске општине или члан већа градске општине који су разрешени или су поднели оставку, остају на дужности и врше текуће послове до избора новог председника, заменика председника градске општине или члана већа градске општине.

Престанком мандата скупштине градске општине престаје мандат извршних органа градске општине, с тим да они врше текуће послове из своје надлежности до ступања на дужност нових извршних органа, односно председника и чланова привременог органа ако је скупштини градске општине мандат престао због распуштања.

**Управа градске општине**

**Члан 115.**

Управа градске општине образује се као јединствен орган.

За вршење сродних послова, у управи градске општине могу се образовати унутрашње организационе јединице.

Управом градске општине руководи начелник.

За начелника управе градске општине управе може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе и и радним искуством од најмање 5 година.

Начелника управе градске општине поставља веће градске општине, на основу јавног огласа, на пет година.

Начелник управе градске општине могу поднети оставку или бити разрешени на образложени предлог председника градске општине или одређеног броја чланова општинског већа, у складу са статутом градске општине.

Руководиоце унутрашњих организационих јединица у управи градске општине распоређује начелник.

**Уређење управе градске општине**

**Члан 116.**

Организација управе градске општине, као и унутрашње уређење и систематизација управе градске општине уређује се актима градске општине, у складу са законом, овим Статутом и статутом градске општине.

**Сарадња органа града и градских општина**

**Члан 117.**

Односи органа града и градских општина, као и међусобни односи органа градских општина у остваривању својих права и дужности утврђених овим статутом, заснивају се на сарадњи и договарању.

У вршењу послова града, органи града:

1) обавештавају органе и службе градске општине, по сопственој иницијативи или на њихов захтев, о питањима од непосредног интереса за остваривање локалне самоуправе у граду и за рад органа градске општине и обезбеђују учешће органа градске општине у припреми прописа града од значаја за градску општину;

2) пружају стручну помоћ органима и службама градске општине у обављању њихових послова;

3) траже извештаје, податке и обавештења о обављању послова градске општине.

Органи градске општине, у вршењу својих послова:

1) дају органима града иницијативе за уређивање или доношење, односно измену прописа из надлежности града и за предузимање мера од значаја за остваривање права и дужности градске општине;

2) траже мишљење од надлежног органа града о примени прописа и других општих аката града;

3) учествују у припремању прописа града чија је садржина од посебног значаја за остваривање права и дужности градске општине и рад органа градске општине;

4) врше и друге послове у складу са овим статутом и другим прописима.

**Надзор над радом и актима органа градске општине**

**Члан 118.**

Органи града врше надзор над радом и актима органа градске општине у вршењу послова града који су овим статутом пренети градској општини.

Надлежни орган градске општине је дужан да органу града који врши надзор над радом и актима тог органа, благовремено достави тражене податке, списе и исправе.

За достављање тражених података, списа и исправа одговоран је председник градске општине, односно секретар скупштине градске општине ако се надзор врши над радом и актима скупштине градске општине.

**Поступање органа града у случају невршења послова градске општине**

**Члан 119.**

Када орган градске општине не врши послове утврђене овим статутом дуже од месец дана, одговарајући орган града упозориће на то орган градске општине.

Ако орган градске општине и даље не врши те послове дуже од месец дана од достављања упозорења, Скупштина града, односно орган који она овласти, преузеће обављање тих послова, а градској општини ће се обуставити финансијска средства за обављање тих послова.

Истовремено са преузимањем послова, орган града који је преузео обављање послова, са надлежним органом градске општине, предузеће потребне мере ради стварања услова за обављање тих послова у градској општини.

**Поступање органа града у случају несагласности**

**статута градске општине са Статутом града**

**Члан 120.**

Када Скупштина града оцени да статут градске општине није у сагласности са Статутом града, указаће на то скупштини градске општине и затражити да у року који утврди Скупштина града усагласи статут градске општине са Статутом града.

Ако скупштина градске општине не поступи у складу са ставом 1. овог члана, Скупштина града покренуће поступак пред Уставним судом за оцену законитости статута градске општине и затражити обуставу од извршења појединачног акта или радње органа градске општине донетог, односно предузете на основу тог статута, ако би њиховим извршавањем могле наступити неотклоњиве штетне последице.

**Поступање органа града у случају несагласности општег акта градске општине са Статутом града или другим општим актом града**

**Члан 121.**

Ако општи акт органа градске општине није у сагласности са статутом или другим општим актом града, градоначелник, на предлог Градске управе, одборника у Скупштини града или одборника у скупштини градске општине чији се општи акт оспорава, упозориће на то орган градске општине који је донео тај акт и затражити да га усагласи, односно стави ван снаге.

Ако орган градске општине не поступи у складу са ставом 1. овог члана у року од месец дана од дана достављања упозорења, Скупштина града, на предлог градоначелника, обуставиће од извршења тај акт решењем које се објављује у "Службеном листу града Ужица".

Скупштина града, истовремено са доношењем решења из става 2. овог члана, покренуће поступак пред Уставним судом за оцену законитости тог акта и затражити обуставу од извршења појединачног акта или радње органа градске општине донетог, односно предузете на основу тог акта, ако би њиховим извршавањем могле наступити неотклоњиве штетне последице.

**Иницијатива за покретање поступка за оцену уставности и законитости**

**општег акта градске општине**

**Члан 122.**

Када Градска управа сматра да општи акт органа градске општине није у складу са Уставом и законом, дужна је да иницира покретање поступка за оцену сагласности тог акта са законом пред Уставним судом и затражи обуставу од извршења појединачног акта или радње која је предузета на основу општег акта чија се законитост оцењује, ако би њиховим извршавањем могле наступити неотклоњиве штетне последице.

**Укидање или поништавање појединачног акта органа градске општине**

**Члан 123.**

Када појединачни акт органа градске општине, против којег није обезбеђена судска заштита, није у сагласности са Статутом града и другим општим актом града, градоначелник, на предлог Градске управе, предложиће скупштини градске општине да тај акт укине или поништи.

Ако скупштина градске општине не поступи у складу са ставом 1. овог члана у року од месец дана од дана достављања предлога, Скупштина града, на предлог градоначелника укинуће или поништити тај акт.

**Распуштање скупштине градске општине**

**Члан 124.**

Скупштина градске општине може се распустити ако:

- не заседа дуже од три месеца,

- не изабере председника градске општине и веће градске општине у року од месец дана од дана конституисања скупштине градске општине или од дана њиховог разрешења, односно подношења оставке,

- не донесе статут у року утврђеном овим статутом и

- не донесе буџет у року утврђеном законом.

Одлуку о распуштању скупштине градске општине доноси Скупштина града већином гласова од укупног броја одборника Скупштине, на предлог Градског већа.

Председник Скупштине града расписује изборе за одборнике скупштине градске општине у року од два месеца од ступања на снагу одлуке о распуштању скупштине градске општине.

Мандат одборника изабраних на изборима из става 3. овог члана траје четири године.

До конституисања скупштине и извршних органа градске општине, текуће и неодложне послове из надлежности скупштине и извршних органа обавља привремени орган градске општине, који чине председник и четири члана.

Привремени орган образује Скупштина града актом из става 2. овог члана водећи рачуна о политичком саставу распуштене скупштине градске општине.

**Одређивање привременог органа кад скупштина градске општине**

**није изабрана или конституисана**

**Члан 125.**

Ако се у градској општини не спроведу избори за одборнике или ако се после спроведених избора не конституише скупштина у року од два месеца од објављивања резултата избора, Скупштина града именује привремени орган из члана 94. став 5. овог статута, који обавља текуће и неодложне послове из надлежности скупштине и извршних органа градске општине.

Председник Скупштине града доноси одлуку о расписивању нових избора за скупштину градске општине у року од месец дана од дана одређеног за одржавање избора, односно за конституисање скупштине из става 1. овог члана.

**Поступање органа градске општине кад орган града**

**не врши послове из своје надлежности**

**Члан 126.**

Када орган града не врши послове утврђене овим статутом, скупштина градске општине може затражити од надлежног органа града да поступа у складу са овим Статутом.

Ако орган града и после упозорења не врши те послове дуже од месец дана, скупштина градске општине може да затражи да Влада Републике Србије предузме мере у складу са законом.

**VII НЕ­ПО­СРЕД­НО УЧЕ­ШЋЕ ГРАЂА­НА  У ОСТВА­РИ­ВА­ЊУ ЛОКАЛНЕ**

**САМОУПРАВЕ**

**Облици непосредног учешћа грађана**

**Члан  127.**

Гра­ђа­ни не­по­сред­но уче­ству­ју у оства­ри­ва­њу по­сло­ва Града пу­тем гра­ђан­ске ини­ци­ја­ти­ве, збо­ра гра­ђа­на и ре­фе­рен­ду­мом.

**Грађанска иницијатива**

**Члан 128.**

Гра­ђа­ни пу­тем гра­ђан­ске ини­ци­ја­ти­ве пред­ла­жу Скуп­шти­ни града до­но­ше­ње ак­та ко­јим ће се уре­ди­ти од­ре­ђе­но пи­та­ње из надлежности Града, про­ме­ну ста­ту­та или дру­гих ака­та и рас­пи­си­ва­ње ре­фе­рен­ду­ма у скла­ду са за­ко­ном и овим статутом.

Градска управа има обавезу да пружи стручну помоћ грађанима приликом формулисања предлога садржаног у грађанској иницијативи.

Гра­ђан­ска ини­ци­ја­ти­ва пу­но­ва­жно је по­кре­ну­та ако је ли­ста пот­пи­сни­ка гра­ђан­ске ини­ци­ја­ти­ве са­ста­вље­на у скла­ду са за­ко­ном и ако је исту пот­пи­са­ло 5% би­ра­ча Града, који су упи­са­ни у би­рач­ки спи­сак, ако законом није другачије предвиђено.

О пред­ло­гу из ста­ва 1. ово­га чла­на, Скуп­шти­на града је ду­жна да одр­жи рас­пра­ву и да до­ста­ви обра­зло­жен од­го­вор гра­ђа­ни­ма у ро­ку од 60 да­на од дана до­би­ја­ња пред­ло­га.

Поступак и процедура спровођења грађанске иницијативе уредиће се посебном одлуком Скупштине града, у складу са законом.

**Збор грађана**

**Члан 129.**

Збор грађана расправља и даје предлоге о питањима из надлежности органа Града.

**Сазивање збора**

**Члан  130.**

Збор гра­ђа­на са­зи­ва се за на­се­ље­но ме­сто или део на­се­ље­ног ме­ста, ко­ји мо­же би­ти: за­се­лак, ули­ца, део град­ског на­се­ља, под­руч­је ме­сне за­јед­ни­це или другог облика месне самоуправе.

Збор гра­ђа­на са­зи­ва градоначелник, председник Скупштине града, овлашћени представник месне заједнице или другог облика месне самоуправе, најмање 50 грађана са пребивалиштем на подручју за које се збор сазива или најмање једна четвртина одборника, нај­ма­ње осам да­на пре да­на одр­жа­ва­ња.

Градска управа има обавезу да пружи помоћ сазивачу у сазивању и припремању одржавања збора грађана.

Предлог за сазивање збора може упутити орган града надлежан за одлучивање о питању које се разматра на збору.

Гра­ђа­ни се о збору оба­ве­шта­ва­ју ис­ти­ца­њем ак­та о са­зи­ва­њу збо­ра на огласној та­бли, преко званичне интернет презентације града Ужица, пре­ко сред­ста­ва ин­фор­ми­са­ња или на дру­ги уоби­ча­јен на­чин.

Сазивач је обавезан да обавести градску управу надлежну за послове органа града о одржавању збора.

**Рад збора и утврђивање ставова збора**

**Члан 131.**

Збором грађана председава сазивач или лице које он овласти.

Збор грађана разматра предлоге и заузима ставове о њима ако му присуствује 5% бирача према последњем званично објављеном решењу о закључењу бирачког списка за избор одборника Скупштине града, са подручја за које је збор сазван.

Право учешћа у разматрању питања, покретању иницијатива и предлагању појединих решења, имају сви пунолетни грађани Града.

Право одлучивања на збору грађана имају грађани чије је пребивалиште или имовина на подручју за које је збор сазван.

Одлуке на збору грађана доносе се већином присутних грађана са правом одлучивања.

Збор грађана већином гласова присутних грађана са правом одлучивања усваја захтеве и предлоге и упућује их надлежним органима Града.

Градска управа дужна је да пружи стручну помоћ грађанима приликом формулисања предлога, односно захтева збора грађана, а пре њиховог упућивања надлежним органима Града.

Начин рада и начин утврђивања ставова збора уређују се одлуком Скупштине града.

**Поступање надлежног органа Града по одржаном збору**

**Члан 132.**

Органи града дужни су да у року од 60 дана од дана одржавања збора грађана, размотре захтеве и предлоге грађана, заузму став о њима, односно донесу одговарајућу одлуку или меру и о томе обавесте грађане.

**Референдум**

**Члан 133.**

Скуп­шти­на града мо­же на соп­стве­ну ини­ци­ја­ти­ву, ве­ћи­ном гла­со­ва од укуп­ног бро­ја од­бор­ни­ка, да рас­пи­ше ре­фе­рен­дум о пи­та­њи­ма из сво­га де­ло­кру­га.

Скуп­шти­на града ду­жна је да рас­пи­ше ре­фе­рен­дум о пи­та­њу из сво­га де­ло­кру­га на зах­тев гра­ђа­на Града.

Зах­тев гра­ђа­на из става 2. овог члана пу­но­ва­жан је ако је ли­ста пот­пи­сни­ка зах­те­ва са­ста­вље­на у скла­ду са за­ко­ном и ако је исту пот­пи­са­ло нај­ма­ње 10% би­ра­ча са бирачким правом на територији Града.

Од­лу­ка пу­тем ре­фе­рен­ду­ма до­не­та је ако се за њу из­ја­сни­ла ве­ћи­на гра­ђа­на ко­ја је гла­са­ла, под усло­вом да је гла­са­ло ви­ше од по­ло­ви­не укуп­ног бро­ја гра­ђа­на са бирачким правом.

Одлука донета на референдуму је обавезујућа, а Скупштина града је не може ставити ван снаге, нити изменама и допунама мењати њену суштину у периоду од годину дана од дана доношења одлуке.

Поступак и процедура спровођења референдума уредиће се посебном одлуком Скупштине града, у складу са законом.

**Ре­фе­рен­дум на де­лу те­ри­то­ри­је Града**

**Члан  134.**

Скуп­шти­на града ду­жна је да рас­пи­ше ре­фе­рен­дум на де­лу те­ри­то­ри­је Града о пи­та­њу ко­је се од­но­си на по­тре­бе, од­но­сно ин­те­ре­се ста­нов­ни­штва то­г де­ла те­ри­то­ри­је, ако је ли­ста пот­пи­сни­ка зах­те­ва за рас­пи­си­ва­ње ре­фе­рен­ду­ма са­ста­вље­на у скла­ду са за­ко­ном и ако је исту пот­пи­са­ло нај­ма­ње 10 одсто би­ра­ча према последњем званично објављеном решењу о закључењу бирачког списка за избор одборника Скупштине града са де­ла те­ри­то­ри­је Града за ко­ју се тра­жи рас­пи­си­ва­ње ре­фе­рен­ду­ма.

**Притужбе грађана**

**Члан 135.**

Органи и службе Града дужни су да грађанима у остваривању њихових права и обавеза дају потребне податке, објашњења и обавештења.

Органи и службе Града дужни су да свима омогуће подношење притужби на свој рад и на неправилан рад и однос запослених у градским управама.

Органи и службе Града дужни су да испитају наводе истакнуте у притужби, који указују на пропусте и неправилности у њиховом раду и да у складу са законом покрену одговарајући поступак за санкционисање и отклањање пропуста и неправилности.

Органи и службе Града дужни су да дају подносиоцу притужбе, одговоре и информације о томе да ли је и како по притужби поступљено у року од 30 дана, ако подносилац притужбе то захтева.

**VIII ДРУГИ ОБЛИЦИ УЧЕШЋА ГРАЂАНА У ПОСЛОВИМА ГРАДА**

**Учешће грађана**

**Члан 136.**

Грађани могу учествовати у пословима града преко: Савета за развој града, учешћем у јавној анкети и јавној расправи.

**Савет за развој града**

**Члан 137.**

Оснива се Савет за развој града као самостално радно тело.

Савет за развој града:

1) иницира утврђивање приоритета у области развоја Града;

2) учествује у изради стратешких и појединачних планова развоја у областима од значаја за развој Града;

3) подстиче развој и прати партнерства између Града и надлежних органа и организација, месних заједница и удружења грађана, у циљу стварања и спровођења развојних пројеката;

4) иницира и учествује у утврђивању локалне политике и мера у социјалној заштити, образовању, здравственој заштити, запошљавању, одрживом развоју, као и у другим областима од значаја за развој Града;

5) предлаже моделе финансирања активности у области социјалне политике, образовања, здравствене заштите, запошљавања, одрживог развоја, као и у другим областима од значаја за развој Града;

6) иницира припрему пројеката или учешће у програмима или пројектима у циљу унапређења услуга и обезбеђења права грађана, која су у надлежности Града;

7) прати и даје мишљење о реализацији стратешких и појединачних планова развоја Града;

8) даје мишљење о предлозима развојних пројеката у граду који се делимично или потпуно финансирају из буџета града, прати њихово остваривање и даје своје мишљење о томе, надлежном органу Града;

9) на основу одлуке надлежног органа Града учествује у партнерским програмима и пројектима које спроводи Град са републичким и покрајинским органима и установама, јединицама локалне самоуправе и домаћим и међународним организацијама и партнерима.

**Састав и мандат Савета за развој града**

**Члан 138.**

Савет за развој града има председника и 14 (четрнаест) чланова.

Председник и чланови Савета за развој града бирају се на период од четири године, а по истеку мандата могу бити поново изабрани.

Савет за развој града бира Скупштина града из редова грађана и стручњака у областима од значаја за локалну самоуправу, на предлог градоначелника, Градског већа, одборничких група, месних заједница, удружења грађана, струковних и професионалних удружења или јавних служби Града, водећи рачуна о родној равноправности.

За члана Савета за развој града може бити изабран кандидат који испуњава најмање један од следећих услова:

1) доказану стручност и дугогодишње ангажовање на унапређењу Града у питањима од значаја за развој Града;

2) активно учешће у већем броју реализованих активности *–* пројеката од важности за Град;

3) вишегодишње искуство и доказана стручност у професионалном раду у установама и организацијама и удружењима грађана у областима од значаја за Град, као што су: локални економски развој, туризам, пољопривреда, комунална инфраструктура и урбанистички развој, култура, просвета, здравствена и социјална заштита и др.

**Начин рада Савета за развој града**

**Члан 139.**

Председника Савета за развој града бирају чланови Савета за развој града у складу са пословником Савета за развој града.

Седнице Савета за развој града сазива председник Савета најмање једном у три месеца или на писани захтев органа Града или једне трећине чланова Савета за развој града у року од 15 дана од дана подношење захтева.

Стручне и административне послове у вези са радом Савета за развој града обавља Градска управа.

Средства за рад Савета обезбеђују се из буџета Града, а могу се обезбеђивати и из других извора, у складу са законом.

Начин рада Савета за развој града ближе се уређује пословником Савета за развој града.

**Јавна анкета**

Члан 140.

Органи Града могу консултовати грађане о питањима из своје надлежности.

Консултације из става 1. овог члана врше се путем јавне анкете.

**Јавна расправа**

**Члан 141.**

Јавна расправа представља скуп различитих активности, предузетих у унапред предвиђеном временском оквиру, у циљу прибављања предлога и ставова грађана о нацрту неког акта.

Јавна расправа се, по правилу, организује као отворени састанак представника надлежних органа Града, односно јавних служби са заинтересованим грађанима, представницима удружења грађана и средстава јавног обавештавања (округли столови, трибине, презентације и сл.).

Јавна расправа може се спроводити и достављањем предлога, сугестија и мишљења грађана и осталих учесника у јавној расправи у писаној или електронској форми.

Организатор јавне расправе је дужан да грађанима из свих делова града омогући учешће у јавној расправи.

Начин и поступак организовања и спровођења јавне расправе ближе се уређује Пословником Скупштине града.

**Време трајања јавне расправе**

**Члан 142.**

Јавна расправа траје најмање 15 дана.

**Објављивање отпочињања рада на припреми прописа**

**Члан 143.**

Надлежни орган Града је дужан да на званичној интернет презентацији Града, односно на други примерен начин обавести јавност да је отпочео рад на припреми прописа које доноси Скупштина града.

**Обавезна јавна расправа**

**Члан 144.**

Органи Града дужни су да одрже најмање једну јавну расправу:

1. У току поступка усвајања Статута и његових измена и допуна;

2) у поступку припреме одлуке о буџету Града (у делу планирања инвестиција);

3) у поступку припреме стратешких планова развоја;

4) у поступку утврђивања стопа изворних прихода Града;

5) у поступку припреме просторних и урбанистичких планова;

6) пре доношења одлуке о поверавању послова из надлежности Града правном или физичком лицу;

7) о садржини уговора, пре закључења уговора о поверавању послова из надлежности града, правном или физичком лицу;

8) у другим случајевима предвиђеним законом и посебном одлуком Скупштине града.

Јавна расправа из става 1. овог члана спроводи се о нацрту акта, а изузетно се може спровести и раније на предлог органа надлежног за припрему и утврђивање нацрта.

Јавну расправу из става 1. овог члана организује Градско веће на начин и у време које предложи орган надлежан за утврђивање нацрта, ако овим статутом није другачије одређено.

**Јавна расправа на основу предлога, односно захтева**

**Члан 145.**

Јавна расправа може се спровести у поступку доношења других општих аката из надлежности Скупштине града, на основу захтева предлагача општег акта, једне трећине одборника или предлога 100 грађана.

Ради спровођења јавне расправе, предлог грађана је потребно да својим потписима подржи најмање 100 грађана са бирачким правом на територији Града.

Прикупљање потписа грађана за спровођење јавне расправе из става 1. овог члана, спроводи се у складу са прописима који уређују грађанску иницијативу.

Надлежно радно тело Скупштине града одлучује по примљеном предлогу, односно захтеву из става 1. овог члана.

Јавна расправа из става 1. овог члана, организује са на начин и поступку предвиђеним посебном одлуком Скупштине града.

**Организовање јавне расправе**

**Члан 146.**

Градско веће организује јавну расправу, одређује начин спровођења, место и време трајања јавне расправе.

Градско веће упућује јавни позив грађанима, њиховим удружењима, стручној и осталој јавности, за учешће у јавној расправи.

Јавни позив за учешће на јавној расправи, објављује се на интернет страници Града и на други погодан начин.

Уз јавни позив обавезно се објављује програм спровођења јавне расправе, као и нацрт општег акта који је предмет јавне расправе.

Градско веће може упутити позив за учешће на јавној расправи одређеним појединцима, представницима органа, организација и удружења за које сматра да су заинтересовани за акт који се разматра.

О току јавне расправе сачињава се извештај који садржи све предлоге и сугестије изнете у јавној расправи, као и ставове органа надлежног за припрему предлога акта о поднетим предлозима и сугестијама са образложењем разлога за њихово прихватање, односно неприхватање.

Извештај из става 6. oвог члана објављује се на интернет страници Града и на други погодан начин.

**Утврђивање предлога акта после споведене расправе**

**Члан 147.**

Орган надлежан за утврђивање предлога акта о којем је спроведена јавна расправа, дужан је да приликом утврђивања предлога акта води рачуна о сугестијама и предлозима датим у јавној расправи.

**IX МЕ­СНА СА­МО­У­ПРА­ВА**

**Облици месне самоуправе**

**Члан 148.**

Ради задовољавања потреба и интереса од непосредног значаја за грађане са одређеног подручја, у Граду се оснивају месне заједнице и други облици месне самоуправе.

Месна заједница се оснива за једно или више села.

Месна заједница, односно други облик месне самоуправе (у даљем тексту: месна заједница) оснива се за: насељено место, два или више насељених места, део насељеног места, градску четврт, рејон, стамбени блок, улицу, део једне или више улица, који представља просторну, функционалну и урбанистичку целину и где постоји међусобна интересна повезаност грађана и могућност њиховог организовања.

**Правни статус месне заједнице**

**Члан 149.**

Ме­сна за­јед­ни­ца, односно други облик месне самоуправе има свој­ство прав­ног ли­ца у окви­ру права и дужности утврђених овим Статутом и одлуком о оснивању.

Месна заједница има свој печат и рачун.

**Имовина месних заједница**

**Члан 150.**

Месна заједница има своју имовину коју могу чинити: покретне ствари, новчана средства, као и права и обавезе.

Месна заједница има право коришћења на непокретностима које су у јавној својини Града.

Савет месне заједнице је дужан да имовином из става 1. и 2. овог члана управља, користи и располаже у складу са законом, одлукама Скупштине града и Статутом месне заједнице.

**Предлог за образовање, односно укидање месне заједнице**

**Члан 151.**

Предлог за образовање, односно укидање месне заједнице могу поднети најмање 10% бирача са пребивалиштем на подручју на које се предлог односи, најмање једна трећина одборника Скупштине града или Градско веће.

Скупштина града, уз претходно прибављено мишљење грађана, одлучује о образовању, подручју за које се образује, промени подручја и укидању месних заједница.

Нова месна заједница се образује спајањем две или више постојећих месних заједница или издвајањем дела подручја из једне или више постојећих месних заједница у нову месну заједницу.

Месна заједница се може укинути и њено подручје припојити једној или више постојећих месних заједница.

Променом подручја месне заједнице сматра се и измена граница подручја уколико се извршеном изменом део подручја једне месне заједнице припаја подручју друге месне заједнице.

Одлука из става 2. члана доноси се већином гласова од укупног броја одборника.

**Одлука о месним заједницама**

**Члан 152.**

Одлуком о месним заједницама уређује се образовање, односно укидање или променa подручја месне заједнице, правни статус месне заједнице, имовина месне заједнице, права и дужности месне заједнице, број чланова савета, надлежност савета месне заједнице, поступак избора чланова савета месне заједнице, распуштање савета месне заједнице, престанак мандата чланова савета месне заједнице, финансирање месне заједнице, учешће грађана у вршењу послова месне заједнице, сарадња месне заједнице са другим месним заједницама, поступак за оцену уставности и законитости аката месне заједнице, као и друга питања од значаја за рад и фунционисање месних заједница на територији града.

**Савет месне заједнице**

**Члан 153.**

Савет месне заједнице је основни представнички орган грађана на подручју месне самоуправе.

Избори за савет месне заједнице спроводе се по правилима непосредног и тајног гласања на основу општег и једнаког изборног права, у складу са актом о оснивању.

Мандат чланова савета месне заједнице траје 4 године.

Изборе за савет месне заједнице расписује председник Скупштине града.

Председника савета месне заједнице бира савет из реда својих чланова, тајним гласањем, већином гласова од укупног броја чланова савета месне заједнице.

Савет месне заједнице:

1) доноси статут месне заједнице;

2) доноси финансијски план месне заједнице и програме развоја месне заједнице;

3) бира и разрешава председника савета месне заједнице;

4) предлаже мере за развој и унапређење комуналних и других делатности на подручју месне заједнице;

5) доноси пословник о раду савета месне заједнице и друге акте из надлежности месне заједнице;

6) покреће иницијативу за доношење нових или измену постојећих прописа Града;

7) врши друге послове из надлежности месне заједнице утврђене Статутом града, актом о оснивању месне заједнице или другим градским прописима.

Ангажовање председника и чланова савета, као и чланова сталних о повремних радних тела месне заједнице не подразумева стварање додатних финансијских обавеза месној заједници.

**Распуштање савета месне заједнице**

**Члан 154.**

Савет месне заједнице може се распустити ако:

1) савет не заседа дуже од три месеца;

2) не изабере председника савета у року од месец дана од дана одржавања избора за чланове савета месне заједнице или од дана његовог разрешења, односно подношења оставке;

3) не донесе финансијски план у року одређеном одлуком Скупштине града.

Одлуку о распуштању савета месне заједнице доноси Скупштина града на предлог Градског већа које врши надзор над законитошћу рада и аката месне заједнице.

Председник Скупштине града расписује изборе за савет месне заједнице, у року од 15 дана од ступањана снагу одлуке о распуштању савета месне заједнице, с тим да од датума расписивања избора до датума одржавања избора не може протећи више од 45 дана.

До конституисања савета месне заједнице, текуће и неодложне послове месне заједнице обављаће повереник Града кога именује Скупштина града истовремено са доношењем одлуке о распуштању савета месне заједнице.

**Финансирање месне заједнице**

**Члан 155.**

Сред­ства за рад ме­сне за­јед­ни­це, од­но­сно дру­гог об­ли­ка ме­сне са­мо­у­пра­ве обезбеђују се из:

1. сред­става обезбеђених у буџету Града;
2. сред­става ко­ја гра­ђа­ни обез­бе­ђу­ју са­мо­до­при­но­сом;
3. донација;
4. прихода које месна заједница оствари својом активношћу.

Средства која Град преноси месној заједници обезбеђују се у буџету Града посебно за сваку месну заједницу, по наменама:

- средства за рад органа месне заједнице за текуће трошкове;

- средства за обављање послова који су поверени месној заједници;

- средства за суфинансирање програма самодоприноса, који је уведен за подручје или део подручја месне заједнице;

- средства за суфинансирање програма изградње комуналне инфраструктуре у коме грађани учествују са најмање 33% средстава, а за јавну расвету са најмање 50% средстава;

Месна заједница доноси финансијски план на који сагласност даје Градско веће, у складу са одлуком о буџету Града.

**Поверавање послова месној заједници**

**Члан 156.**

Одлуком Скупштине града може се свим или појединим месним заједницама поверити вршење одређених послова из надлежности Града, уз обезбеђивање за то потребних средстава.

Приликом одлучивања о поверавању послова из става 1. овог члана полази се од значаја тих послова за задовољавање свакодневних и непосредних потреба грађана са одређеног подручја.

**Организовање рада управе у месним заједницама**

**Члан 157.**

За обављање одређених послова из надлежности градских управа, посебно у вези а остваривањем права грађана, може се организовати рад управе у месним заједницама.

Послове из става 1. овог члана, начин и место њиховог вршења, одређује градоначелник, на предлог начелника надлежне градске управе.

**Поступак за оцену уставности и законитости**

**општег акта месне заједнице**

**Члан 158.**

Градоначелник, на предлог Градског већа покренуће поступак за оцену уставности и законитости општег акта месне заједнице пред Уставним судом, ако сматра да тај акт није у сагласности са Уставом или законом.

Градоначелник је дужан да обустави од извршења општи акт месне заједнице за који сматра да није сагласан Уставу или закону, решењем које ступа на снагу објављивањем у ''Службеном листу града Ужица''.

Решење о обустави од извршења престаје да важи ако Градско веће у року од пет дана од објављивања решења не покрене поступак за оцену уставности и законитости општег акта.

**Указивање савету месне заједнице на предузимање одговарајућих мера**

**Члан 159.**

Када Градско веће сматра да општи акт месне заједнице није у сагласности са Статутом града, актом о оснивању месне заједнице или другим градским прописом, указаће на то савету месне заједнице ради предузимања одговарајућих мера.

Ако савет месне заједнице не поступи по предлозима органа из става 1. овог члана, градоначелник ће поништити општи акт месне заједнице решењем које ступа на снагу објављивањем у ''Службеном листу града Ужица''.

Градско веће, предлаже градоначелнику обустављање финансирања активности месне заједнице у којима се финансијска средства не користе у складу са финансијским планом месне заједнице, одлуком о буџету Града или законом.

**Органи за спровођење избора за чланове савета месних заједница**

**Члан 160.**

Органи за спровођење избора за чланове савета месних заједница су: Изборна комисија за спровођење избора за чланове Савета месне заједнице, бирачке комисије и Другостепена изборна комисија.

**Изборна комисија** **за спровођење избора** **за чланове Савета месне заједнице**

**Члан 161.**

Изборну комисију за спровођење избора за чланове Савета месне заједнице чине председник и шест чланова које именује Скупштина града.

Изборна комисија за спровођење избора за чланове Савета месне заједнице има секретара кога именује Скупштина града и који учествује у раду Изборне комисије без права одлучивања.

Председник, чланови Изборне комисије и секретар, именују се на четири године, а по истеку мандата могу бити поново именовани.

Председник, чланови изборне комисије и њен секретар имају заменике.

За председника, заменика председника, секретара и заменика секретара Изборне комисије именују се лица која имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање три година радног искуства у струци.

Изборна комисија спроводи изборе за чланове Савета месне заједнице искључиво у сталном саставу.

Чланови Изборне комисије и њихови заменици могу бити само грађани који имају изборно право, као и пребивалиште на територији Града.

Задаци и овлашћења Изборне комисије, као и начин рада и одлучивања, ближе се утврђују одлуком Скупштине града којом се уређују месне заједнице.

**Задаци и овлашћења Изборне комисије**

**Члан 162.**

Изборна комисија за спровођење избора за чланове Савета месне заједнице приликом спровођења избора за Савет месне заједнице:

1) стара се о законитости спровођења избора за чланове савета месних заједница;

2) одређује бирачка места;

3) одређује бирачке одборе и именује њихове чланове;

4) даје упутства бирачким одборима у погледу спровођења поступка избора за чланове савета месних заједница;

5) прописује обрасце и организује техничке припреме за спровођење избора;

6) утврђује да ли су изборне листе сачињене и поднете у складу са Упутством за спровођење избора за чланове савета месних заједница;

7) проглашава листу кандидата;

8) утврђује облик и изглед гласачких листића, број гласачких листића за бирачка места и записнички их предаје бирачким одборима;

9) утврђује и објављује резултате избора за чланове савета месних заједница;

10) подноси извештај Скупштини града о спроведеним изборима за чланове савета месних заједница.

**Другостепена изборна комисија**

**Члан 163.**

Другостепена изборна комисија је орган за спровођење избора који у другом степену одлучује о приговорима на решење Изборне комисије

Другостепену изборну комисију чине председник и четири члана.

Другостепена изборна комисија има секретара кога именује Скупштина града и који учествује у раду Изборне комисије без права одлучивања.

Другостепена изборна комисија одлучује већином гласова од укупног броја чланова.

Председник, најмање један члан и секретар Другостепене изборне комисије морају да имају стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са најмање пет година радног искуства у струци.

Председник, чланови Другостепене изборне комисије и секретар, именују се на четири године и могу поново да буду именовани.

Задаци и овлашћења Другостепене изборне комисије, као и начин рада и одлучивања, ближе се утврђују одлуком Скупштине града којом се уређују месне заједнице.

**X САРАДЊА И УДРУЖИВАЊЕ ГРАДА**

**Сарадња и удруживање Града са јединицама локалне самоуправе у земљи**

**Члан 164.**

Град, његови органи и службе, као и предузећа, установе и друге организације чији је оснивач, удру­жу­ју се и оства­ру­је са­рад­њу са другим јединицама локалне самоуправеи њиховим органима и службама у областима од заједничког интереса и ра­ди њиховог оства­ри­ва­ња могу удруживати средства и образовати заједничке органе, предузећа, установе и друге организације и установе, у складу са законом и Статутом.

Сарадња из става 1. овог члана подразумева и уступање обављања појединих послова из надлежности Града другој јединици локалне самоуправе или предузећу, установи и другој организацији чији је он оснивач.

Ако Град закључи споразум о сарадњи са другим јединицама локалне самоуправеради заједничког обављања послова из области комуналних делатности, ти послови заједнички се обављају у складу са законом који уређује комуналне делатности.

**Споразум о сарадњи**

**Члан 165.**

Споразумом о сарадњи Града са другим јединицама локалне самоуправе уређују се: назив и седиште заједничког органа, предузећа, установе или друге организације, врста, обим и начин обављања послова, начин финансирања, управљање и надзор над радом, приступање споразуму других јединица локалне самоуправе, поступак иступања, односно одустајања од споразума, права и обавезе запослених, као и друга питања од значаја за оснивање, рад и престанак рада, у складу са законом.

Скупштина града одлучује о закључивању споразума из става 1. овог члана већином гласова од укупног броја одборника и дужна је да га достави министарству надлежном за локалну самоуправу у року од 30 дана од дана закључења споразума.

**Заједничко извршавање поверених послова**

**Члан 166.**

Град може, заједно са једном или више јединица локалне самоуправе, предложити министарству надлежном за локалну самоуправу заједничко извршавање одређених поверених послова, у складу са законом којим се уређује државна управа и уредбом Владе Републике Србије којом се уређују ближи услови и начин заједничког извршавања поверених послова.

Град може прихватити предлог надлежног органа државне управе да са једном или више јединица локалне самуправе, заједнички обезбеди извршавање одређених поверених послова, у складу са законом којим се уређује државна управа и уредбом Владе Републике Србије којом се уређују ближи услови и начин заједничког извршавања поверених послова.

Скупштина града одлучује о предлогу из става 2. овог члана у року од 30 дана од дана достављања предлога.

Уколико прихвати предлог из става 2. овог члана, Скупштина града закључује са једном, односно више јединица локалне самоуправе, споразум о сарадњи којим се уређује заједничко извршавање поверених послова и доставља га министарству надлежном за локалну самоуправу.

Споразум о сарадњи из става 4. овог члана објављује се после прибављања сагласности Владе Републике Србије.

**Оснивање заједничког органа, службе, предузећа или друге организације**

**Члан 167.**

Споразумом о сарадњи Града са другим јединицама локалне самоуправе, може се предвидети оснивање заједничког органа, службе, предузећа или друге организаације.

У случају из става 1. овог члана, надлежни орган Града заједно са надлежним органом другог, односно других оснивача, одлучује о постављењу, односно именовању руководиоца заједничког органа, службе, предузећа или друге организације, разрешењу и њиховој одговорности и престанку дужности, у складу са законом.

Кад је споразумом о сарадњи предвиђено да заједнички орган одлучује о правима и обавезама грађана са пребивалиштем на територији Града у управном поступку, о правима и обавезама тих грађана у другостепеном поступку одлучује Градско веће, у складу са законом.

Средства за рад заједничког органа обезбеђују се у буџету Града, сразмерно обиму послова које за Град обавља заједнички орган.

**Уступање послова другој јединици локалне самоуправе**

**Члан 168.**

Споразумом о сарадњи Град може уступити одређене послове из своје надлежности другој јединици локалне самоуправе.

Средства за рад органа јединице локалне самоуправе, која обавља уступљене послове, обезбеђују се у буџету Града, сразмерно обиму уступљених послова.

Кад је споразумом о сарадњи предвиђено да уступљени послови обухватају одлучивање о правима и обавезама грађана са пребивалиштем на територији Града у управном поступку, о правима и обавезама тих грађана у другостепеном поступку одлучује Градско веће, у складу са законом.

Уступљени послови обављају се у име и за рачун Града, а за њихово обављање одговоран је Град.

**Престанак важења споразума о сарадњи**

**Члан 169.**

Споразум о сарадњи престаје да важи на захтев Града или друге јединице локалне самоуправе учеснице споразума.

Скупштина града упућује писани захтев другој учесници споразума најкасније шест месеци пре дана са којим споразум о сарадњи престаје да важи и истовремено о томе обавештава министарство надлежно за локалну самоуправу.

Споразум о сарадњи који је закључило више јединица локалне самоуправе, на захтев Града престаје да важи само у делу који се односи на Град.

**Сарадња са територијалним заједницама**

**и јединицама локалне самоуправе других држава**

**Члан 170.**

Град мо­же да оства­ру­је са­рад­њу у областима од заједничког интереса са одговарајућим територијалним заједницама и општинама и градовима у другим државама, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом.

Од­лу­ку о са­рад­њи са одговарајућим територијалним заједницама, оп­шти­на­ма и гра­до­ви­ма до­но­си Скуп­шти­на града, уз сагласност Владе Републике Србије.

Споразум или други акт о успостављању сарадње потписује градоначелник или лице које он овласти.

Акт из става 3. овог члана објављује се после прибављања сагласности Владе Републике Србије.

**Удруживање у асоцијације јединица локалне самоуправе**

**Члан 171.**

Град мо­же би­ти оснивач или при­сту­па­ти асо­ци­ја­ци­јама јединицама локалне самоуправе, ради унапређења развоја локалне самоуправе, њене заштите и остваривања заједничких интереса,

Град оснива или приступа асоцијацијама јединица локалне самоуправекоје заступају интересе свог чланства пред државним органима, а посебно у поступку доношења закона и других аката од значаја за заштиту, унапређење и финансирање локалне самоуправе, као и других прописа од значаја за остваривање послова јединица локалне самоуправе.

**Сарадња са удружењима грађана и другим организацијама**

**Члан 172.**

Органи града могу сарађивати са удружењима, хуманитарним и другим организацијама у интересу Града и њених грађана.

**Учешће у европским интеграцијама**

**Члан 173.**

Град у оквиру својих надлежности, преко својих органа, прати процес европских интеграција Републике Србије и развија за то потребне административне капацитете, у складу са законом и утврђеном политиком Републике Србије.

**XI ЗА­ШТИ­ТА  ЛО­КАЛ­НЕ СА­МО­У­ПРА­ВЕ**

**Заштита права Града**

**Члан  174.**

За­шти­та пра­ва Града обез­бе­ђу­је се на на­чин и по по­ступ­ку утвр­ђе­ном законом.

**Покретање поступка за оцену уставности и законитости**

**Члан 175.**

Скупштина града покреће поступак за оцену уставности и законитости закона или другог општег акта Републике Србије којим се повређује право на локалну самоуправу.

**Право жалбе Уставном суду**

**Члан 176.**

Градоначелник има право жалбе Уставном суду ако се појединачним актом или радњом државног органа или органа Града онемогућава вршење надлежности Града.

**Локални омбудсман**

**Члан  177.**

У Граду се може установити локални омбудсман, у складу са посебном одлуком Скупштине града.

Локални омбудсман независно и самостално штити права грађана од повреда учињених од стране Градске управе као и установа, органа и организација који врше јавна овлашћења, а чији оснивач је Град; контролише рад Градске управе и штити право грађана на локалну самоуправу, ако је реч о повреди прописа и општих аката Града.

**Самосталност и независност**

**Члан 178.**

Локални омбудсман поступа и делује на основу и у оквиру Устава, закона, потврђених међународних уговора и општеприхваћених правила међународног права као и Статута града.

У свом деловању локални омбудсман се руководи принципима законитости, непристрасности, независности и правичности.

**Поступање локалног омбудсмана**

**Члан 179.**

О појавама незаконитог и неправилног рада Градских управа и јавних служби које врше јавна овлашћења, а чији је оснивач Град, којима се крше права или интереси грађана, локални омбудсман упозорава ове органе и службе, упућује им критике, даје препоруке за рад, иницира покретање поступака за отклањање повреда права и о томе обавештава јавност.

У домену заштите људских и мањинских права, локални омбудсман:

1. прати остваривање људских и мањинских права и даје препоруке за унапређење остваривања људских и мањинских права;

2. прикупља информације о примени закона и других прописа из области људских права и права на локалну самоуправу;

3. саставља годишњи извештај о остваривању људских и мањинских права;

4. обавештава ширу јавност о кршењу људских и мањинских права;

5. прима и испитује представке које се односе на повреду људских и мањинских права;

6. посредује у мирном решавању спорова везаних за кршење људских права;

7. иницира покретање одговарајућих поступака пред надлежним органима у случају кршења људских права;

8. организује и учествује у организовању стручних састанака, саветовања и кампања информисања јавности о питањима значајним за остваривање људских и мањинских права;

9. иницира и подстиче образовање о људским и мањинским правима;

10. обавља и друге послове утврђене законом, Статутом и одлуком Скупштине града.

У обављању својих надлежности локални омбудсман сарађује са локалним омбудсманима у општинама и градовима, као и са Заштитником грађана у Републици.

**Избор локалног омбудсмана**

**Члан 180.**

Локалног омбудсмана бира и разрешава Скупштина града већином од укупног броја одборника.

Предлог за избор локалног омбудсмана подноси одборничка група или најмање трећина одборника.

Локални омбудсман се бира на период од пет година и може још једном бити биран на тај положај.

За локалног омбудсмана може бити бирано лице које, поред општих услова за стицање бирачког права (држављанство, пунолетство, пословна способност), има најмање пет година професионалног искуства на пословима у области заштите људских и мањинских права, ужива морални интегритет, и није осуђивано нити се против њега води кривични поступак.

Локални омбудсман не може бити члан политичке странке и не може обављати ниједну јавну функцију нити било коју професионалну делатност.

**Разрешење локалног омбудсмана**

**Члан 181.**

Локални омбудсман се разрешава дужности пре истека мандата ако буде осуђен за кривично дело на казну затвора, ако не обавља послове из своје надлежности на стручан, непристрасан, независан и савестан начин или се налази на положајима (функцијама), односно обавља послове који су неспојиви са положајем заштитника грађана.

Предлог за разрешење локалног омбудсмана може поднети одборничка група или најмање трећина одборника.

О разрешењу локалног омбудсмана одлучује Скупштина града већином од укупног броја одборника.

На разрешење локалног омбудсмана сходно се примењују одредбе о разрешењу заштитника грађана.

**Подношење извештаја Скупштини града**

**Члан 182.**

Локални омбудсман доставља годишњи извештај Скупштини града.

Ако процени да је то потребно због разматрања одређених питања, локални омбудсман може Скупштини града достављати и ванредне извештаје.

Скупштина града разматра извештаје локалног омбудсмана на првој наредној седници.

**Право присуствовања седницама Скупштине града**

**и њених радних тела**

**Члан 183.**

Локални омбудсман има право да присуствује седницама Скупштине града и радних тела Скупштине града, као и да учествује у расправи када се расправља о питањима из његове надлежности.

**Средства за рад локалног омбудсмана**

**Члан 184.**

Средства за рад локалног омбудсмана обезбеђују се у буџету Града, а могу се обезбеђивати и из других извора, у складу са законом.

**XII  АК­ТИ ГРАДА**

**Акти Града**

**Члан 185.**

У вр­ше­њу по­сло­ва из своје надлежности Град до­но­си од­лу­ке, пра­вил­ни­ке, на­ред­бе, упут­ства, ре­ше­ња, за­кључ­ке, пре­по­ру­ке и дру­ге ак­те.

Прописом из става 1. овог члана може се предвидети да поједине односе и питања, који се уређују тим прописом, градска општина може ближе односно другачије уредити.

Град, у складу са законом, прописује прекршаје за повреде градских прописа.

**Овлашћење за доношење прописа**

**Члан 186.**

Прописе и друге опште акте, доносе Скупштина града и Градско веће у оквиру надлежности утврђених законом и овим статутом.

Појединачне акте из надлежности града, доносе Скупштина града, градоначелник, Градско веће и градске управе, у оквиру надлежности утврђене овим статутом.

**Хијерархија аката Града**

**Члан 187.**

Од­лу­ке и оп­шти ак­ти Скуп­шти­не града мо­ра­ју би­ти са­гла­сни са за­ко­ном и овим Стату­том.

Ак­ти градоначелника и Градског ве­ћа мо­ра­ју би­ти са­гла­сни са за­ко­ном, овим Статутом, од­лу­ка­ма и оп­штим ак­ти­ма Скуп­шти­не града.

Ак­ти градских упра­ва мо­ра­ју би­ти са­гла­сни са за­ко­ном, овим ста­ту­том, од­лу­ка­ма и оп­штим ак­ти­ма ор­га­на Града.

Акти органа градске општине морају бити у сагласности са законом, овим Статутом, одлукама и другим општим актима Скупштине града и извршних органа града.

**Предлагање прописа и других општих аката Скупштине града**

**Члан 188.**

Право предлагања прописа и других општих аката из надлежности Скупштине града имају: сваки одборник Скупштине града, Градско веће, скупштина градске општине и грађани путем грађанске иницијативе.

**Претходно мишљење скупштина градских општина**

**Члан 189.**

Скупштинама градских општина обавезно се доставља на мишљењенацрт:

- Статута града,

- програма развоја града и појединих делатности,

- одлука о утврђивању прихода који припадају градским општинама.

- регионалног просторног плана, просторног плана за делове административног подручја града ван обухвата генералног плана, односно генералног урбанистичког плана, са елементима просторног плана јединице локалне самоуправе и програма имплементације регионалног просторног плана,

- урбанистичких планова.

Просторни и урбанистички план из става 1. овог члана доставља се скупштини градске општине на чије подручје се односи.

**Сагласност скупштина градских општина**

**Члан 190.**

Скупштинама градских општина обавезно се доставља на сагласностнацрт :

- одлуке о оснивању, спајању и подели месних заједница и других облика месне самоуправе на територији градске општине,

- програма постављања мањих монтажних објеката привременог карактера на јавним површинама јавне намене на подручју градске општине (киосци, баште, покретне тезге и слично).

**Рок за изјашњење скупштине градске општине**

**Члан 191.**

О нацртима аката из члана 188. и 189. овог Статута, скупштине градских општина изјашњавају се у року који се утврди приликом утврђивања нацрта ових аката, а који не може бити дужи од 30 дана.

По истеку утврђеног рока, предлог акта се може утврдити и без мишљења, односно сагласности скупштине градске општине, уколико оно не буде достављено.

**Објављивање и ступање на снагу општих аката**

**Члан  192.**

Одлуке, други прописи и општи акти органа града и органа градске општине објављују се у "Службеном листу града Ужица".

Акти из става 1. овог члана ступају на снагу осмог дана од дана објављивања, осим ако доносилац у поступку доношења утврди да постоје оправдани разлози да тај акт ступи на снагу наредног дана од дана објављивања.

Остали акти објављују се у ''Службеном листу града Ужица'', ако је то тим актима предвиђено.

**XIIIТУ­МА­ЧЕ­ЊЕ,  ДО­НО­ШЕ­ЊЕ И ПРО­МЕНА СТА­ТУ­ТА**

**Аутентично тумачење Статута**

**Члан  193.**

Аутен­тич­но ту­ма­че­ње Статута града да­је Скуп­шти­на града на пред­лог Градског већа.

Аутентично тумачење статута градске општине даје Скупштина градске општине на предлог Већа градске општине.

**Поступак за промену или доношење Статута**

**Члан  194.**

Пред­лог за до­но­ше­ње или про­ме­ну Ста­ту­та града, мо­же под­не­ти нај­ма­ње 10% бирача Града, једна тре­ћи­на од­бор­ни­ка Скупштине града, скупштине градских општина, градоначелник и градско веће.

Пред­лог се под­но­си у пи­са­ном об­ли­ку са обра­зло­же­њем.

О пред­ло­гу из става 1. овог члана Скуп­шти­на од­лу­чу­је ве­ћи­ном гла­со­ва од укуп­ног бро­ја од­бор­ни­ка.

Ка­да Скуп­шти­на града од­лу­чи да се при­сту­пи до­но­ше­њу или про­ме­ни Ста­ту­та града, истом одлуком од­ре­ђу­је Коми­си­ју за из­ра­ду на­цр­та Статута града, односно одлуке о про­ме­ни Ста­ту­та града, одређује њене задатке и рок за израду нацрта.

Нацрт статута, односно одлуке о промени статута утврђује Градско веће већином гласова од укупног броја чланова Градског већа.

О нацрту статута, односно одлуке о промени статута спроводи се јавна расправа на начин и у року који одреди Градско веће.

Градско веће, након спроведене јавне расправе, утврђује предлог Статута града, односно одлуке о промени Статута града, већином гласова од укупног броја чланова Градског већа.

Приликом утврђивања предлога Статута града, односно одлуке о промени Статута града, Градско веће водиће рачуна о предлозима и сугестијама датим у јавној расправи.

Скуп­шти­на града усва­ја Статут града, односно одлуку о про­ме­ни Ста­ту­та града већином гла­со­ва од укуп­ног бро­ја од­бор­ни­ка.

**XIV. ПРЕЛАЗНЕ И ЗА­ВР­ШНЕ ОД­РЕД­БЕ**

**Усклађивање прописа Града са овим статутом**

**Члан 195.**

Прописи Града ускладиће се са одредбама овог Статута у року од девет месеци од дана ступања на снагу Закона о изменама и допунама Закона о локалној самоуправи.

Прописи Града остају на снази до њиховог усклађивања са овим Статутом.

**Доношење прописа Града на основу овог статута**

**Члан 196.**

Одлуке на основу овог Статута Скупштина града донеће у року од девет месеци од дана ступања на снагу Закона о изменама и допунама Закона о локалној самоуправи.

**Образовање Изборне комисије и Другостепене изборне комисије**

**Члан 197.**

Скупштина града именоваће председника, чланове и секретара Изборне комисије и њихове заменике, у року од 60 дана од дана ступања на снагу овог Статута.

Истовремено са именовањем из става 1. овог члана, Скупштина града именоваће председника, чланове и секретара Другостепене изборне комисије.

**Доношење планских докумената у складу са овим статутом**

**Члан 198.**

Скупштина града донеће План развоја града Ужица најкасније до 1.1.2021. године.

Скупштина града донеће Средњорочни план у складу са законом који уређује плански систем Републике Србије, почев од средњорочног плана за 2021. годину.

Важећи документи јавних политика ускладиће се са законом из става 2. овог члана, приликом првих измена и допуна тих докумената.

**Одложена примена појединих одредаба овог Статута**

**Члан 199.**

Члан 77. у делу који се односи на постављење помоћника градоначелника, примењиваће се након спроведених избора за одборнике Скупштине града одржаних после ступања на снагу овог Статута.

Члан 78. став 1. у делу који се односи на број чланова Градског већа, примењиваће се након спроведених избора за одборнике Скупштине града одржаних после ступања на снагу овог Статута.

Члан 144. став 1. тачка 2), која се односи на спровођење обавезног поступка јавне расправе за планирање инвестиција у одлуци о буџету, примењиваће се почев од припреме Одлуке о буџету града Ужица за 2019. годину.

**Престанак важења Статута**

**Члан 200.**

Да­ном сту­па­ња на сна­гу овог ста­ту­та, пре­ста­је да ва­жи Ста­тут града Ужица (''Службени лист града Ужица'' број 25/17 – пречишћен текст).

**Ступање на снагу**

**Члан 201.**

Овај Ста­тут сту­па на сна­гу осмог да­на од да­на об­ја­вљи­ва­ња у „Слу­жбе­ном листу града Ужица“.

**Република Србија**

**Град Ужице**

**Скупштина града**

**I број 110-10/18**

**Датум: 07.02. 2019. године**

**У ж и ц е**

**ПРЕДСЕДНИК СКУПШТИНЕ**

**Бранислав Митровић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**